text:
Berlin 2011
01.03.2011 - Sverri Egholm
Berlin-ferðin 2014
01. Okt 2013
Á foreldrafundinum mánakvøldið 30. septembur var framløga um Berlin-ferðina, ið Nám X ætlandi fer í apríl 2014.
les meir
Myndarøð: Mangt og hvat úr Berlin
03. Mai 2012
...
les meir
Berlin í báti
26. Apr 2012
Í morgun - 26. apríl spákaðu vit oman í býin. Veðrið var frálíkt og hýrurin góður
les meir
Týningin týnir
25. Apr 2012
Tilvitska og samvitska eiga at fylgjast at. Tí er tað so týdningarmikið, at vit eru tilvitaði um fortíðina fyri at vera før fyri at taka við avbjóðingunum, framtíðin býður okkum.
les meir
Angela Merkel setti fram klagu
25. Apr 2012
Ein av ferðaleiðarum okkara segði okkum hesa lítlu forvitnisligu søgu.
les meir
Berlin í bussi
24. Apr 2012
Á skránni í dag var bussferð í Berlin – og vitjan á OL-leikvøllinum.
les meir
Berlin on bike
23. Apr 2012
Í fagrasta veðri fóru 120 næmingar og lærarar úr Nám X út á gøturnar í Berlin í dag
les meir
Nám X í fongsul
22. Apr 2012
Sunnudagin seinnapart fór Nám X í fongsul í Berlin


c: text/html

text:
Lektiu-kafeín hjá Vágs kommunu fer nú í jólafrí.
Heiðra starvsfólk fyri trúgva tænastu
Aftur í ár hevur Vágs kommuna hópin av starvsfólkum, sum skulu heiðrast fyri at hava starvast hjá kommununi í mong ár.
Útisetadagur í Vági 22. desember
Undir heitinum Vágs kommuna tekur ímóti vágbingum í útlegd verður skipað fyri Útisetadegi í Vági sunnudagin 22. desember.
Jólatræið tendrað 2013
Sirið Stenberg, forkvinna í Mentanarnevndini hjá Vágs Býráð, flutti fram hesa røðu, tá jólatræið varð tendrað.
Jólatræið tendrar sunnudagin
Jólatræið í Vági verður tendrað sunnudagin 1. Desember kl. 16:30.

robotstxt: allowed

filter: keep


text:
- Tíðindi, mentan og ítróttur
Atlantsflog leigar nýggjan Airbus
Atlantsflog fær eitt nýtt og framkomið Airbus-flogfar næsta ár.
Tað verður sett í flúgving í fyrsta ársfjórðingi í 2019, og kemur aftrat teimum báðum Airbus-flogførunum, sum Atlantsflog eigur frammanundan.
Ætlanin er at seta nýggja flogfarið í regluliga flúgving á høvuðsfarleiðini millum Føroyar og Keypmannahavn.
Airbus A320neo-flogfarið tekur 174 ferðafólk, brúkar minni olju og hevur minni CO2-útlát enn hini Airbus-flogførini.
Nýggja flogfarið verður útgjørt við framkomnu navigatiónstøknini hjá Airbus, ið seinastu árini hevur bøtt munandi um reglusemið hjá felagnum til og úr Vágum.
Tá nýggja flogfarið er komið, verður Airbus-flogfarið, sum Atlantsflog hevur leigað seinastu árini, latið aftur.
28. mars eru liðin 30 ár, síðani Atlantsflog fleyg fyrsta túrin úr Vágum til Keypmannahavnar.
Síðani er rutunetið nógv víðkað, og felagið flýgur nú eisini til Billund, Aalborg, Bergen, Reykjavíkar, Edinburg, Barcelona, Mallorca, Lissabon, Malta og Gran Canaria.
Sí eisini


text:
Orð og lag: Ókendur
Viðmerking: Yrktur undir læknastríðnum í Klaksvík.
1. Frá Klaksvík hoyrdist sjongur
slíkt hoyrist ikki longur
um stóra læknastríð.
Tá Fischer læknan vardi
og allar teir, hann bardi,
sum vildu leggja uppí.
Tí harraboð var frætt í øllum skundi
um stóra samtykt gjørd í Oyrarsundi
á harrafólka læknafelags fundi
at Halvorsen skal kippast eins og lundi.
2. Tá Kristian hetta hoyrir
tá er hann ikki moyrur
men leggur doyðin á.
Hann fór til ríkishøvdið
og yvirvald seg skøddi
at fara norð í Vág.
Men illa gekst teir víkingar at temja
teir mundu alt tað stýrisfólkið lemja
sum nakkalangir vendu heim at gremja
baptistar og missión kann eingin temja.
3. Nú heimastýrið jarmar
og læknafylgið larmar
sum sat við sviðusoð.
Og kongsins ráð við megi
tað játtaði so fegið
at Kampmann fór á flog.
Ein spelkin Viggo setir seg við róðrið
føroyavinur eri eg so góður
eg bjóði teimum gull og grønar skógir
eg greiði allar fløkjur uttan lóður.
4. Frá Danmark hoyrdist sjongur
ja, bæði ráð og kongur
teir fullu heilt í fátt
tá gallróp nýtt teir frætta
og tí vit okkum hætta
at taka upp annan tátt.
Tí yvirvald í Havn á øðrum sinni
har norðuri er bukað og stongt inni
og kongsins umboð sat við rivnum skinni
hann næstan dripin var av ørgu kvinnu.
5. Á danastjórn kom hvøkkur
tá boð úr Føroyum røkkur
tað fullu harðlig orð.
Tí vinnur trøllið illa
vil danaveldi ridla
og detta heilt í sor.
Og ein røddur Hansemann stakato
við gráturødd sær vendir nú til NATO
send heimalomb við bumbum og granato
at temja fólk í Klaksvík desperato.
6. Hvør snøkil stóð á tambi
á gylta heimalambi
teir settu risaferð
teir harrar eru reystir
sum ramir torubrestir
tá einki áfatt er.
Og meðan sterkir krákumenn ei dvína
at skapa frið og Halvorsen at týna
vil Olgar gamli fram í leikin trína
og mosagrógvin brandin hann man brýna.
7. So er sagt í søgum
frá harrafólka bløðum
at nú er kvirt og stilt
og friður er har norði
tí Olgar slær í borði
og ræðir hvønn ein pilt.
Og harra læknar kunnu hovera
danastjórn og Føroyar kapitulera
læknamenn og krákumenn regera
so var endin, ja tað man so vera.


text:
Skalli undir fjally byr garpar til hann ríða:
Táð var honum til eydnu lagað hann átti dóttur fríða.
Há trummar i h[]ll hermenn ríða fram
Jomfrú leikar i lundum við tann edilmann.
Eirikur gongur frá srtondum nidan ein vid ongar sveinar
Hann saer frúgv við akur sita talar við hana eina.
"Tað var maer til eydnu lagad eg skuldi akur goyma
Siti eg úti árla og síðla eg kann ikki vánir gloyma."
"Eg vi teg við s[]mdir fá, ást og góðan vilja
fagra teg so til hallar heim, og teg frá vánum skilja."
Risin gonir frá srtondum niðan ein við ongar sveinar
hann saer frúgv við akur sita talr við hana eina.
Kjaftur hans er ógviligur, nasarnar taer eru langar
So eru hansara kjálkabein sum fjórðung var at ganga.
"Tá ið tú kemur í trongan skógv, tú hav vael onnur klaeði
Rív upp á teg bj[]rkuvid, tad javnt við j[]rdina dragi!"
"Navn hevur tú av neyðum fingið so tíni klaeði skorjn
Tað er ikki á tínari aevi tú hevur tað tílíkt Borið!"
fuente: musica.com


text:
Tvey brotspørk avgjørdu fyrsta heimadystin
Tað var sera sparið við málmøguleikum á Dungasandi í dag. Ken legði 07 Vestur á odda, men við einum brotsparki í hvørjum hálvleiki, vunnu Suðringar dystin í dag 2-1.
Umstøðurnar at spæla í dag vóru góðar. Kalt, men bert eitt líti lot og turt. Nokkso fitt at fólki var komið á Dungasand, har umstøðurnar nú eru sera góðar til áskoðarar, nú loftið er tikið í brúk.
Áðrenn liðini høvdu funnið seg heilt til rættis, skoraði Ken til 1-0. Gestirnir høvdu horna, men so gekk tað skjótt hin vegin. Teir fingu tó vart fyri mótálopinum og góvu horna til okkum. Jóannis tók úr vinstru síðu, og áraka handaru stong, nakað úti í brotsteiginum, fekk Ken høvdi á bóltin og sendi hann í ein boga tvørturum um málið og í netið við handaru stong.
Eftir málið lótu vit spælið til suðringar og royndu okkum við langum bóltum fram til ein rættiliga einsamallan Ken, sum so royndi at finna Gilla og Kira, men fingu rættiliga líti burturúr. Eitt flatt innlegg frá Kira sá rættiliga farligt út, men Ken varð júst ov seinur við fremru stong.
Miðskeiðis í fyrra hálvleiki fingu gestirnir sítt fyrsta brotspark. Ein lang diagonalavlevering snýtti Petur, og Búi Egilson fekk bóltin niður inni í brotsteiginum. Ivan kom út, men ov seinur og dómarin bríkslaði. Radosavlevic skoraði trygt til høgru fyri Ivan, sum fór øvugtan veg. 1-1.
Móti endanum av fyrra hálvleiki árnaðust okkara við, men stórvegis kom ikki burturúr. So vit fóru til hálvleiks við javnleiki 1-1.
Í hálvleikinum gjørdi Pauli tvær útskiftingar. Sølvi, sum hevði havt trupulleikar í lærkrikanum í vikuni, og Jón fóru út. Fyri teir komu Asbjørn og Janus.
Spælið gekk ájavnt frá byrjan í 2. hálvleiki, hóast spælið ikki var serliga gott. Nógvir feilir frá báðum pørtum og nógvir langir bóltar. Tað sama kundi ein eisini sagt um fyrra hálvleik.
Sum dysturin lækkaði móti endanum, spældu gestirnir við alsamt størri váða. Tað gav okkum trupulleikar, men samstundis varð eisini rúm fyri mótálopum. Tað gjørdist tó ikki farligt hvørgan vegin, og málverjarnir høvdu ikki nakra veruliga bjarging. Tað høvdu teir heldur ikki havt allan dystin.
Tá umleið 15 minuttir vóru eftir, valdi Pauli at taka Ken út. Við hesum mistu vit alla tyngd í álopinum og Suðringar fingu fatur á øllum, ið vit spældu niðaneftir. Vit komu eisini undir trýst og beint sum farið varð inn í tíðina dómarin hevði lagt afturat, ruddaðu vit ikki ordiliga undan og bólturin bleiv spældur inn í brotsteigin. Gestirnir høvdu fleiri renningar inn móti málinum, og ein av okkara bleiv dømdur fyri eitthvørt brot og so kundi Radosavlevic aftur seta bóltin í netið frá brotsteiginum. Ivan fór rættan veg, men fekk ikki bjargað.
Beint fyri brotsparkið høvdu vit vandamikið fríspark, men málverjin bjargaði skotinum hjá Janus út til horna. Hornasparkið kom ikki ordiliga inn fyri og vit fingu ikki meira burturúr tí støðuni.
Við 1-2 tapinum í dag, hava vit bert 1 stig eftir 2 dystir. Og sjálvandi eru vit ikki nøgd við hesa støðuna. Nú eru so tvær vikur til næsta dyst, sum verður móti EB/Streymi á Eiði. Vit hava nógv at arbeiða uppá, so hesir dagarnir koma væl við.
Byrjanaruppstilling: Ivan Stojkovic; Jóannis á Steig, Ndende Adama Gueye, Høgni Egilstoft Nielsen, Petur Gullstein Dalbø; Nikola Krcmarevic, Sølvi Egilson (Asbjørn, 45.); Kyrylo Silich, Gilli Samuelsen, Jón Krosslá Poulsen (Janus, 45.); Ken Fagerberg (Martin, 83.).
Eyka: Silas Eyðsteinsson, Janus Svabo Samuelsen, Dann Fróðason, Asbjørn Heðinsson, Martin Hjaltalin Dam, Hørður Egilsson, Tór-Ingar Akselsen.


text:
EB/Streymur: Gestur kemur heim aftur
ítróttur03-11-2017 - 22:02 - Jóanis Nielsen
EB/Streymur hevur í kvøld gjørt sáttmála við okkara Gestur Bogason Dam.
Gestur er uppvaksin í EB/Streymi, og hann hevur frá ungum árum víst, at hann er ein góður spælari.
Í samband við at hann fór til Havnar at ganga í skúla skifti hann til B36 í 2014, har hann hevur spælt síðani. Í 2014 spældi hann á 1.- og 2. deildarliðnum, men longu árið eftir spældi hann fleiri dystir á Effoliðnu. Í 2016 og 2017 hevur hann verið fastur á Effoliðnum hjá B36.
Men nú kemur Gestur so heim aftur til EB/Streym, nú hann hevur gjørt ein eitt ára sáttmála við felagi.
Vit ynskja Gesti góða eydnu komandi kappingarár!


text:
Tiltøk og tíðindi
Ein partur av arbeiðinum hjá SÁL snýr seg um at skipa fyri ymsum fakligum tiltøkum, ið eitt nú kunnu vekja áhuga, stimbra samskifti ímillum lesandi og knýta sambond millum lesandi og arbeiðsmarknaðin.
Tíverri hevur SÁL sum nú er, ikki møguleika fyri at skipa fyri fakligum tiltøkum í øðrum lestrarbýum enn Keypmannahavn, men SÁL vil fegin veita hjálp, um tað er onkur, ið ynskir at skipa fyri einum fakligum tiltaki í sínum lestrarbýi. Hetta kann til dømis verða ein virkisvitjan.
Á hesum síðum kanst tú kunna teg um tiltøk og tiðindi hjá SÁL.


text:
Orð og lag: Evert Taube
Týtt: Hermann Jacobsen
Samborombon, ein lítil bygd í Estalata
hon liggur ikki langt frá Rio de la Plata
næstan við kantin við hin bláa Atlantin
Vestan fyri har pampas, nakrar grønar hundrað míl,
har kom eg ríðandi eitt kvøldið í apríl,
eg hevði hug at dansa ein tango.
Gittar, fiól og mandolin
ljómaðu úr krókunum – í salin eg trein inn.
Har á bonkinum so pyntað og bar rósu við barm
sat hin so tølandi vakra Carmencita.
Mamman, vertinnan, stóð so svinn,
hon tók mín pistól og beyð mær kurteisliga inn.
Eg beyð upp og Carmencita segði:
– Si gracias señor,
latum okkum dansa ein tango!
– Carmencita lítla mín,
tú ert vøkur og so fín.
Kom, lat meg tosa við tey gomlu hjá tær,
tí eg vil nú gifta meg við tær, Carmencita!
– Nei, Don Fritiof Andersson,
kom tú ei til Samborombon,
um tú hevur aðrar størri ætlanir við mær,
enn at dansa tango.
– Hoyr, Carmencita, ikki gera teg so svinna,
eg ætli mær at opna ein handil og at vinna,
skikka mær væl og ikki nerta eitt spæl,
ikki drekka, men spara og bara elska teg.
Hoyr, Carmencita, sig at tú ert góð við meg,
latum okkum dansa ein tango.
– Nei, Fritiof, halt teg til musikk,
dans og spæl og sang og skriva vakrasta lyrikk,
og so annars segði pápi mín í gjár, at hann visti
hvør skjótt fór at biðja um hansar dóttur.
Ein ið eigur tjúgutúsund neyt
og ein stóran garð og pengar honum ikki treyt,
fleiri virðisløntar tarvar,
oksar, grísar, lomb og ær,
og hann dugir væl at dansa tango.
-Carmencita, bíða enn,
lít tú ei á ríkar menn!
Tí eydnan hon finst ei í tarvum ella oksum
og kann heldur ikki keypast fyri pengar.
Men mí´n kærleika tú vann,
hann teg ríka gera kann.
Og tá gift vit verða, fittar ungar fært tú tá,
sum allir dansa tango.


text:
- Tíðindi, mentan og ítróttur
Eiga at skifta gomlu altartalvumyndirnar út
Tak niður
- Við virðing fyri tí kærleika, sum verandi altarmyndir kring allar Føroyar eru umgirdar av frá kirkjulimum, sum hvønn sunnudag hyggja at teimum, má eg kortini undrast á, at vit ikki hesi seinastu hundrað árini hava fingið fleiri føroyskar altartalvumyndir settar upp í føroyskum kirkjurúmum.
Soleiðis skrivar Kinna Poulsen, listummælari, í grein í Luthersblaðnum, ið var borið í hvørt hús.
Hon viðurkennir, at kirkjurúmið er nakað heilt serstakt fyri nógv fólk, og at tað ivaleyst verður ein ávís mótstøða, um gomlu myndirnar verða skiftar út.
Men nú hava vit føroyska myndlist, og tí er natúrligt, at hon prýðir okkara kirkjur, heldur Kinna Poulsen


text:
Hósdagin tann 3. september kl. 14.00 læt Rúsdrekkasøla Landsins upp handil í Miðlon, við Hoyvíksvegin í Tórshavn.
Tá útsølan hjá Rúsdrekkasølu Landsins við Hoyvíksvegin á Hálsi í Tórshavn letur aftur í dag kl. 17.30, letur hon ikki upp aftur í somu hølum í morgin.
Orsøkin er, at bygningurin er so fongdur við soppavøkstri, at Arbeiðseftirlitið í dag gav
Rúsdrekkasøluni boð um at gevast við øllum virksemi í bygninginum. Leiðslan á Rúsdrekkasøluni hevur í eina tíð havt illgruna um sopp í hølunum á Hálsi, sum
Rúsdrekkasølan leigar frá Vinnuframagrunninum, ið eisini hevur sína skrivstovu í
bygninginum.
Í sambandi við ein leka fyrr í summar varð staðfest, av HMP Consult, í samstarvi við
Dansk Bygnings Analyse, at soppavøkstur var til staðar í bygninginum. Síðani hevur
Dansk Bygningsanalyse, eftir áheitan frá leiðsluni í Rúsdrekkasøluni, gjørt tvær nýggjar
kanningar. Tann fyrra staðfesti, at talan var um víðfevndan soppavøkstur, og í seinastu
kanningini, ið varð latin síðst í farnu viku var staðfest, at bygningurin ikki var egnaður
sum arbeiðspláss í verandi líki. Føroyska Arbeiðseftirlitið hevur alla tíðina verið kunnað
um úrslitið av kanningunum, og í seinastu kanningarniðurstøðuni heitti Dansk
Bygningsnalyse á føroyska Arbeiðseftirlitið, um at støðga virkseminum í bygninginum, til
viðurskiftini eru nærri kannað.
Á fundi við leiðslu og ráðgevarar hjá Rúsdrekkasøluni í morgun, staðfesti
Arbeiðseftirlitið, at bygningurin skal steingjast beinanvegin.
Í løtuni er óvist hvussu verður við útsøluvirkseminum hjá Rúsdrekkasøluni, men greiða er
væntandi fingin á hesum í seinasta lagi í morgin, mikudagin.
- Vit hava longu flutt ein part av virkseminum til goymslubygning okkara á Hjalla.
Vinnan – t.v.s. útskeinkingarstøðini – koma sostatt ikki at merkja hesa íkomnu støðuna,
sigur Elsa Maria Holm Olsen, stjóri á Rúsdrekkasølu Landsins.
- Vit arbeiða í løtuni við at finna eina loysn viðvíkjandi útsøluni. Vit hava leitað eftir
egnaðum hølum, og rokna við at kunna lata upp aftur hósdagin í øðrum hølum í býnum.
Fløskumóttøkan verður ikki virkin komandi tíðina, og heitt verður tí á viðskiftafólk okkara
um at nýta fløskumóttøkur á hinum deildunum hjá Rúsdrekkasøluni. Helst verður talan
um eina avmarkaða tænastu í fyrstani, í mun til ta tænastu, vit hava kunnað givið, sigur
Elsa Maria Holm Olsen.
20 fólk starvast hjá Rúsdrekkasølu Landsins við Hoyvíksvegin. 10 í handlinum, 7 í
umsitingini og 3 í goymsluni og fløskumóttøkuni.
Fleiri upplýsingar kunnu fáast við at venda sær til Elsu Mariu Holm Olsen


text:
1941
Jump to navigation Jump to search
Innihaldsyvirlit
Hendingar[rætta | rætta wikitekst]
- Tíðindablaðið Dúgvan verður útgivið aftur eftir at hava verið niðurlagt síðan 1928.
- 7. desember - Skipið Sauternes, vanliga nevnt Jólaskipið, gongur burtur í Fugloyarfirði.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 24. mai - Bob Dylan, amerikanskur tónleikari.
Andlát[rætta | rætta wikitekst]
- 8. januar - Robert Stephenson Smyth Baden-Powell, stovnari av skótarørsluni.
- 13. januar - James Joyce, írskur rithøvundur
- 7. august - Rabindranath Tagore


text:
Skulu vit fyrst finna og brenna alla olju á knøttinum, so er lítil vón fyri at halda væntaðu veðurlagsbroytingunum undir teimum 2°C, sum verður mett sum eitt vandamark. Tó borðreiddi løgmaður við teimum greiðu boðum, at Føroyar fara at minka um føroyska útlátið av vakstrarhúsgassum, samstundis sum vit skulu fara undir oljuvinnu. Hetta var á fundinum hjá Innlendismálaráðnum 19. mai, har kunnað varð um fyrireikingarnar til eina nýggja altjóða veðurlagsavtalu. Spurdur um landsstýrið hevði sett nakrar pengar av til at gera eina munandi minking, var svarið frá løgmanni greitt nei.
Vit vita, at oljan ikki varar í allar ævir, og eisini tí er neyðugt at finna alternativar orkumøguleikar. Oljan er vorðin munandi dýrari enn hon var fyrr, umframt at vit kunnu rokna við munandi sveiggjum í prísinum framyvir, og hetta er ein búskaparlig orsøk til at tað loysir seg at finna aðrar møguleikar. Hetta tykjast politikarar at skilja.
Føroyski hugburðurin tykist vera, at er nøkur olja í føroysku undirgrundini, so skal hon finnast og brúkast sum alt annað tilfeingi. Tíverri eru føroyingar ikki serliga dugnaligir at umsita nakað tilfeingi burðardygt, tað veri seg at duga sær hógv innan fiskiskap ella seyðahald. Alt skal troytast at ytsta marki, tá talan er um veiði; men tá veiðan er fingin til høldar, antin talan er um fisk ella seyð, so verður alt ov lítið fingið burtur úr hagreiðingini.
Enn hava vit so ikki funnið nakra olju, og tí er ilt at siga, um vit fara at duga at umsita ein møguligan oljugrunn betri, enn vit duga at umsita fiskigrunnar v.m. Eg haldi tó, at hetta er fullkomiliga skeiv gongd at fara. Veðurlagsbroytingarnar eru so álvarsligur táttur, at vit heldur áttu at samtykt, at møgulig olja í undirgrundini skal fáa frið. Politiskt er ljóðið, at vit skulu tálma útlátinum uttan at minka um búskaparligu framgongdina – hetta siga allir politikarar, føroyskir, kinverskir eins og amerikanskir.
Í Føroyum hevur frá politiskari síðu verið gremjan um, at ungdómurin og kvinnurnar ikki koma heim aftur, og at fólkatalið tí stagnerar ella minkar, og at hetta forðar fyri búskaparligari framgongd. Hetta er vandahugsan so tað munar, tí bert í mínari tíð er heimsins fólkatal vorðið dupult so stórt, og talið á fólkum er ikki longur burðardygt. Av røttum átti fólkatalið at verið hildið niðri av rovdjórum, sjúkum og annað, men tí hava vit klárað at skákað okkum undan. Nú er spurningurin, hvussu vit fara at klára næstu avbjóðingina, nevniliga veðurlagsbroytingarnar.
Sníkar, sjúka og Gaia
Fari at loyva mær at sammeta fólk við sníkar. Vit klára øll nakrar fáar lýs ella loppur. Tær geva helst nakað av skriða, men bert tey veikastu verða so niðurundirkomin av hesum sníkum, at tey gerast sjúk ella doyggja av teimum. Verri er við summum innvortis sníkum. Har kunnu eisini fólk sum eru væl fyri gerast sjúk og doyggja, og sjúkan byrjar ofta við, at vit fáa fepur. Hetta er eitt amboð hjá kroppinum, sum ger tað verri hjá sníkunum at klára seg, og er tí ein máti at sleppa av við teir.
James Lovelock hevur sammett jørðina við eina livandi veru, og hevur kallað hana Gaia. Trupulleikin hjá Gaiu er, at hon er við at gerast sjúk av tí stóra talinum av menniskjum og teirra virksemi. “Fjøllini hava fepur” sigur Jóannes Nielsen so beinrakið í yrking síni Fjøllini standa úti, og sum Orka hegnisliga framførir á síni nýggju fløgu. Politikarar siga: Búskapur fyrst…
Vit hava fingið staðfest sjúkuna, men kunnu møguliga enn forða fyri, at hon verður heilt ring – men gera vit nakað? Nei, politiskt verður tosað um at bjálva almennar bygningar, og samstundis skulu vit fara undir oljuvinnu. Til ber ikki at seta vinnuni nøkur krøv – hóast vinnan biður um tað.
Umberingarnar eru serliga, at tað munar so lítið hvat vit gera, samstundis sum ásannað verður, at okkara útlát er millum heimsins størstu per íbúgva. Politisku grundgevingarnar fyri at vit nú skulu vera við, eru (frá heimasíðuni www.vedurlag.fo):
Skerja vit CO2 útlatið, skerja vit okkara oljunýtslu. Annars kunnu vit í framtíðini enda í einari støðu, har hækkandi oljuprísir skræða støði undan okkara búskapi og samfelag (Kaj Leo Johannesen).
Tað eru tvær kreppur, ið hótta heimin í dag. Tann eina er fíggjarkreppan, og hin er veðurlagsbroytingarnar. Vit skulu seta okkum sum mál at loysa báðar, tí við miðvísum og skynsomum politikki kann veðurlagsavbjóðingin nýtast sum eitt amboð til at koma burtur úr fíggjarkreppuni (Annika Olsen).
Føroyska oljunýtslan í sjálvum sær er púra uttan týdning í einum heimshøpi, men vit eiga at vísa ábyrgd. Vit skulu ikki ofra okkara vælferð á einum veðurlagsaltari, men tað gevur góða meining – bæði politiskt og búskaparliga – at skerja okkara oljunýtslu (Jørgen Niclasen).
Framtíðarkeyparin krevur burðardygd, og ein týðandi partur av metingini um burðardygd er støðan til útlát av vakstrarhúsgassum. Tað KOSTAR at minka um útlátið, men tað KOSTAR meiri at lata vera (Bill Justinussen).
Realistisk mál mugu setast, og avgerðir takast um, hvussu málini skulu røkkast – stuttskygt og langskygt. Neyvar strategiir eru púra avgerandi, skulu vit hava nakran møguleika at røkka málunum (Bjørt Samuelsen).
Ongin av omanfyri nevndu politikarum torir at siga, at vit skulu rokna við so stórum inntrivum, at tað fer at merkjast hjá hvørjum einstøkum borgara.
Náttúrukreftirnar eru øgiligar, og vit menniskju megna ikki at standa ímóti teimum. Longu nú síggjast avleiðingarnar í Afrika, og m.a. Italia hevur stórar trupulleikar av flóttarfólkum, og umstøðurnar í flóttarfólkalegunum í Italiu vórðu herfyri sammettar við tær hjá nasistunum. Tað eitur seg, at hetta eru fólk, sum flýggja undan kríggi, men tað sum ikki verður sagt serliga ofta er, at fólkasløgini berjast um atgongd til vatn! Fólkatalið veksur alsamt, samstundis sum óvanligur turkur herjar. So hvørt sum umstøðurnar versna kann roknast við at flóttafólkatalið fer at vaksa, og at tey fara at koma longur norður, um umstøðurnar eru betri her. Tað eru eisini slíkir trupulleikar vit skulu fyrihalda okkum til, og tí er av heilt egoistiskum orsøkum umráðandi at veðurlagsbroytingarnar verða so smáar sum gjørligt.
Føroyska útlátið er kanska ikki so stórt í sjálvum sær, men skuldi ein stór oljugoymsla ligið í føroysku undirgrundini, og vit senda hesa út á heimsmarknaðin, so kann ongin annar enn vit sjálvi ábyrgdast fyri hesa nøgd. Og brenna vit alla heimsins olju, so verður fepurin hjá Gaiu nógvur, munandi meira enn mannaættin tolir!
Tí skulu vit ongantíð ov skjótt gerast leys av oljuni – eisini um tað kostar í vælferð. Hetta er ikki eitt offur á veðurlagsaltarinum, men ein neyðugur táttur um lív skal vera lagað hjá komandi ættarliðum.


text:
Danir avgreiða nú í vikuskiftinum sínar ‘regiónsmeistarastevnur’, við stevnu í Hjørring fyri feløg heimahoyrandi vestanfyri Stórabelt, og stevnu í Nakskov fyri tey eystanfyri. Hetta sum upptakt til JM og DM á stuttgeil , í november. Startlistarnir til stevnuna í Nakskov síggjast her, har vit millum annað kunnu lesa at Óli Mortensen, Alvi Hjelm, Frans Johannesen og Markus Joensen eru ímillum luttakararnar.
- Frans Johannesen er tríggjar ferðir styrkismettur til vinna gull, við tilmeldingartíð 3:47.28 í 400 frí, 1:47.31 í 200 frí og 2:01.52 í 200 blandað.
- Óli Mortensen er styrkismettur til silvur í 800 frí, við tilmeldingartíð 8:07.29, umframt at verða nr 4 við 51.81 í 100 frí, og nr 10 við 56.66 í 100 firvald.
- Alvi Hjelm er styrkismettur til at verða nr 5 við 3:55.72 í 400 frí, nr 6 við 1:52.19 í 200 frí, og nr 5 við 58.03 í 100 blandað.
- Markus Joensen er styrkismettur til at verða nr 7 við 24.13 í 50 frí, nr 10 við 29.96 í 50 bringu, og nr 28 við 1:02.31 í 100 blandað.
Har eru sikkurt onnur við føroyskum uppruna afturat, men Óli, Alvi og Markus eru so teir við føroyskum svimjitjóðskapi, og Frans ein hin kendasti føroyingur við donskum svimjitjóðskapi.
Stevnurnar byrja kl 16:30 danska tíð, nú seinnapartin, og eru tað so stevnupartar eisini frá kl 9:30 og 16:30, leygardagin og sunnudagin. Hetta er millum annað síðsti kjansur hjá dønum at klára kravtíð til HM á stuttgeil, sum verður í Kanada í desember. Sí svoem.dk


text:
Lissi á CIFF
Ein av nýggju sniðgevunum í Føroyum, Lissi Bjarnadóttir Andreassen luttók á CIFF 2017, sum bleiv hildið í Bellasentrinum í Keypmannahavn.
Í fyrstu atløgu hevur Lissi valt at leggja dent á at snigeva corsagir. Hon hevði eisini valt at vísa tað fram á messuni. Ætlanin er eisini at sniðgeva onnur klædnapløgg, sum eitt nú jeans.
Nógv fólk vitjaðu básin og somuleiðis blivu nógv visittkort latin. Stórur áhugi var fyri corsagunum, tað vóru fleiri fólk, ið ætlaðu at keypa, men av tí at tað bert var eitt plagg av hvørjum slagi, so bar ikki til at hava beinleiðis sølu á messuni. Siðani Lissi er komin til hús aftur, hava framleiðarar úr eitt nú Portugal sett seg í samband við hana.
Tað er fyrstu ferð at Lissi hevur luttikið á CIFF messuni. Hon er væl nøgd við messuna og hevur lært nógv.
Lissi er takksom fyri stuðulin, ið Vinnuframi veitti henni, so hon fekk møguleikan at luttaka á messuni.
SEINASTU TÍÐINDI
Nýggjur leiðari settur á Vinnuframa
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…


text:
12. desember
12. desember er dagur 346 í árinum í gregorianska kalendaranum (dagur 347 um skotár er). 19 dagar eru eftir av árinum.
Hendingar[rætta | rætta wikitekst]
- 252 - Eqimachus verður tikin av døgum í Aleksandriu, tá ið Decius keisari ráddi.
- 1897 - Belo Horizonte, fyrsti planlagdi stórbýur í Brasil, verður settur á stovn.
- 1911 - Delhi tekur yvir frá Calcutta sum høvuðstaður India.
- 1918 - Estlenska flaggið verður vundið í stong fyri fyrstu ferð í Tallin.
- 1932 - Í sambandi við umbygging verður Haldarsvíkar kirkja endurvígd.
- 1941 - Seinni heimsbardagi: Bretland meldar kríggj ímóti Bulgaria. Ungarn og Romenia melda kríggj ímóti USA, og India meldar kríggj ímóti Japan.
- 1941 - Adolf Hitler boðar frá útrýming av jødum á fundi í Berlin.
- 1963 - Kenja fær fullveldi frá Bretlandi.
- 1964 - Forsætisráðharrin Jomo Kenyatta gerst fyrsti forseti Kenja.
- 1979 - Ímillum 300-600 fólk lata lív tá ein jarðskjálvti rakar Kolumbia og Ekvador.
- 1985 - Eitt flogfar brotlendir stutt aftaná fráferð í Nýfundlandi. Øll 256 umborð lata lív, harímillum vóru 236 floghermenn úr amerikanska herinum.
- 1991 - Russland fær fullveldi frá Sovjetsamveldinum.
- 2007 - Ólavur í Beiti setur Vágaportalin á stovn.
- 2012 - Norðurkorea eydnast at senda upp sín fyrsta fylgisvein (satelitt).
Føðingar[rætta | rætta wikitekst]
- 1863 - Edvard Munch, norskur listmálari (d. 1944)
- 1915 - Frank Sinatra, amerikanskur sangari (d. 1998)
- 1940 - Dionne Warwick, amerikonsk sangarinna
- 1949 - Bill Nighy, enskur sjónleikari
Andlát[rætta | rætta wikitekst]
- 2007 - Ike Turner, amerikanskur tónleikari (f. 1931)


text:
Orð og lag: Kajfinn Hammer
Viðmerking: Yrktur í 1993.
1. Menniskjans leið yvir øldir og økt
víst hevur hvat ið hon her hevur søkt;
menniskjan, dýrdmesti skapningur Guðs,
helt sína leið burt frá kærleika Guðs.
Niðurlag: Sig, hvat verður úrslitið, hvør sleppur inn,
inn til Guðs hvílu, inn í Himmalin?
Verður tú við, kæra sál, sig mær tað?
skal eg teg síggja har heima ein dag?
2. Livir tú lívið í synd uttan Guð,
í frelsuni ikki tú ynskir tær lut;
søkir títt egna og gert sum tú vilt?
– Guðs kall og Guðs náði tú burt hevur spilt!
3. Heimurin tók teg við húð og við hár,
flýggjar frá Guði burt ár eftir ár.
Sig, hvør verður endin, tá lívið er av,
skal sál tín tá søkka í glatanarhav?
4. Rørir tað aldri títt sinn og títt lag,
at fyri teg Jesus doyði ein dag?
Á, drála ei longur, tí tíðin hon fer,
dagurin nærkast, tá Jesus er her!


text:
Tíðindaskriv frá Svimjisambandi Føroya
Nú leygardagin 13. mars verður stór svimjistevna í Klaksvík, har bæði ung og gomul fara at royna seg. 12 kvinnur og 29 mans í aldri frá árgang 1945 til 1983 hava meldað seg til kappingina, afturat vanligu luttakarunum í yngru aldursbólkunum, og íroknað kendar svimjarar sum Høgna Mikkelsen, Jon Hestoy og Petur Heðin á Fløtti.
Tey yngru byrja leygarmorgun klokkan 10, við beinleiðis finalum í blandaðari svimjing, og innleiðandi riðlum á 50 metra teinunum. Seinnapartin frá klokkan 13 verða so finalurnar svomnar, sum “útskiljing” hjá teimum yngru, har spakuligasti svimjari verður tikin frá hvørjum finaluumfar, inntil bara ein stendur eftir. Og runt hesar útskiljingsfinalur eru so beinleiðis finalur hjá Masters svimjarunum, á 50 og 100 metra teinunum.
Tey yngru kappast í aldursbólkunum junior og senior, í 50 frí, firvald, rygg og bringu, umframt 100, 200 og 400 blandað. Luttakarar eru til dømis Pál Joensen, Pauli Ø. Mohr, Guðrun Holm Jacobsen og Malan Vitalis Bærendsen, umframt góðir juniorsvimjarar sum til dømis Birita Debes, Poula Ø. Mohr, Cecilia Eysturdal og Turið S. Christiansen.
Tey eldru kappast í Masters aldursbólkunum 25-29 ár, 30-34 ár, 35-39 ár, og so framvegis. Har eru luttakarar við í øllum aldursbólkum frá 30-34 ár til 50-54 ár, og so tríggir í aldursbólkinum 60-64, umframt ein einstakur í aldursbólkinum 65-69. Tey gomlu sleppa eisini at royna seg í liðsvimjing, har hvørt liðið telur 2 kvinnur og 2 menn.
Vegna Svimjisamband Føroya
Rókur í Jákupsstovu


text:
Lítli súgfiskur (súgfiskaættin)
Liparis montagui (Donovan, 1804)
Stødd: Lítli súgfiskur kann verða upp í 12 cm langur, men er sjáldan longri enn 8 cm.
Dýpi: Hann er úr fjøruni og út á 30 metra dýpi, á grótbotni í taranum.
Litur: Litir og blettir eru broytiligir, men ofta hevur hann ‘keðiligan’ grábrúnan lit. Hann hevur ljóst royggj.
Teinar: R 28-32; G 22-25; Ry 33-37.
Lýsing: Lítli súgfiskur er minni enn stóri súgfiskur, hevur tveir nasagluggar, ið eru minni útrendir og upprendir enn á stóra súgfiski. Hann hevur eina ryggfjøður, eina gotfjøður og stórar uggafjaðrar. Búkfjaðrarnar eru umskapaðar til ein súgvikopp, ið er nakað størri enn eygnatvørmátið.
Eyðkenni: Hann er kvapsutur og bleytur. Hevur bert tveir nasagluggar. Hvørki gotfjøður ella ryggfjøður eru samanvaksnar við stertin. Súgvikoppurin er størri enn eyguni. Gotið er nærri súgvikoppinum enn gotfjøðurini.
Týdningur: Lítli súgfiskur hevur ikki vinnuligan týdning.
da: Særfinnet ringbug, en: Montagu’s seasnail, ís: Litli sogfiskur, no: Kystringbuk, tý: Kleiner Scheibenbauch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Jólahugni á Tjóðpallinum
TRUMM TRUMM TRALALA – Ein trøllajólasøga fyri frítíðarskúlum og barnagørðum
Á jólum mugu øll royna at skikka sær væl – men tað er ikki altíð so lætt. Hjá teimum báðum gentunum Sáru og Onnu gongur heilt galið. Tær enda inni í trøllafjallinum, har tær hitta trøllini Steinamjøkil og Brumbuss og sjálvan trøllakongin Mundus og drottningina Karo. Trøllini ætla sær at ráða í allari verðini, og so verður spennandi um Sára og Anna klára at steðga teimum.
Nú ber til hjá barnagørðum og frítíðarskúlum at koma oman á Tjóðpallin at hoyra jólasøgu, har Tjóðpallurin bjóðar kakao. Eisini ber til at eta matpakkan á Tjóðpallinum.
Tað eru tær báðar Sóley Danielsen og Katarina Nolsøe, sum framføra søguna ‘Trøllajól’, ein bæði stuttlig og spennandi søga, ið egnar seg væl til børn heilt niður í trý ára aldur. Søgan varar uml. 25 min.
Sýningar eru viku 50 og 51. Kostnaðurin er 40,- fyri hvønn.
Hava tit hug at koma?
Skundið tykkum so at senda ein mail á info@tjodpallur.fo ella ringja til 318617 og melda tykkum til.
Vit spæla bæði fyrrapart og seinnapart og royna at laga tíðina eftir tykkum.


text:
19.6.10
Leygardagur í miðbýnum
Litríkur leygardagur í Vágsbotni og á Vaglinum í dag (Myndir: Birgir Kruse)
Meðan vuvuzela-hornini úr Suðurafrika fylla almenna rúmið úr Kafé Vágsbotn, sum vóru tað skinnflugur og ikki heimsmeistaraskap í fótbólti, leggja føroyskir og fremmandir bátar at. Ein ungur maður hevur fingið fitt av fiski í Nólsoyarfirði, meðan ein svenskur bátur við navninum Muckle Flugga leggur at. Navnið er av norðastu av brestku Oyggjunum, í Hetlandi, haðani svenski skemtarin Hans Alfredson ferðaðist og skrivaði bókina Bästa vägen till Muckle Flugga: notiser kring en resa till Island, Färöarna, Orkney och Shetland. Uttanfyri Býarbókasavnið, har bókin fæst til láns, verður kioskin hjá Astu málað. Og framvið brúgvunum niðri á Skálatrøð hevur onkur klætt beinkirnir við ullintum litríkum pløggum, sum fagna summarinum. Jú, Havnin er litrik.


text:
Býráðsfundur 24. mai 2017 kl. 17.00
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Ikki møtt: Jonhard Danielsen
61/17: Møgulig broyting av býarplani og byggisamtykt á Skála.
Í samband við ætlanini hjá P/F Mest at inniloka dokkini á Skála, verður neyðugt at broyta ásetingarnar fyri D22 øki á Skála um umsóknin skal kunna játtast.
Tekniska deild mælir til at skipa fyri einum borgarafundi á Skála, har Mest greiðir frá ætlanini og at gjørd verður ein serstøk byggisamtykt fyri byggingina.
-Byggi- og býarskipanarnevndin mælir til at borgarafundur verður hildin á Skála um miðjan mai um byggiæltanina hjá P/F Mest.
-Vinnu- og havnarnevndin mælir til at taka undir við tilmælinum frá Byggi- og býarskipanarnevndini. Eisini verður mælt til at biðja P/F Mest um at koma við visualisering frá Skála skúla og norðureftir og frá Akkersvík og suðureftir.
-Býráðið hevur á fundi 27/4-2017 samtykt at taka undir við tilmælinum frá Byggi- og býarskipanarnevndini og Vinnu- og havnarnevndini. Samtykt varð, at borgarafundur verður á Skála 23/5-2017 um ætlanina hjá P/F Mest.
-Byggi- og býarskipanarnevndin hevur á fundi 15/5-2017 mælt til at góðkenna uppskotið til sersamtykt fyri økið við dokkina á Skála.
-Vinnu- og havnarnevndin hevur á fundi 17/5-2017 tikið undir við tilmælinum frá Byggi- og býarskipanarnevndini.
-Býráðið hevur á fundi 24/5-2017 samtykt at taka undir við uppskotinum til sersamtykt fyri D22 øki á Skála.
62/17 Broyting av ásetingini fyri A øki í byggisamtyktini.
Tekniska deild mælir til, at ásetingarnar fyri «Nýtslu» í A1 og A3-A4 øki í almennu byggisamtyktin verður broytt soleiðis, at «til bústaðarendamál» verður lagt afturat:
Miðstaðarendamál, Smáhandil, Privat og almenn veiting, Frívinna og skrivstovur, Bústaðarendamál. Veghædd skal brúkast til útvent virksemi.
-Byggi- og býarskipanarnevndin mælir til at taka undir við tilmælinum frá Teknisku deild.
- Býráðið hevur á fundi 24/5-2017 samtykt at taka undir við tilmælinum frá Byggi- og býarskipanarnevndini.
63/17 Umsókn um at gera broytingar í býarplaninum fyri á Glyvrar.
Umsókn frá M. Jacobsen um at broyta ásetingarnar fyri matr. 9a á Glyvrum frá E1 øki til B øki.
-Byggi- og býarskipanarnevndin mælir frá at ganga umsóknini á møti.
- Býráðið hevur á fundi 24/5-2017 samtykt at taka undir við tilmælinum frá Byggi- og býarskipanarnevndini.
64/17 Byggiverk søkir um at gera broytingar á bygningin
Byggiverk søkir um byggiloyvi til at innrætta íbúðir í bygninginum matr. 241 Glyvrar og gera svalar á vestaru síðu.
-Byggi- og býarskipanarnevndin mælir til at játta umsóknina.
- Býráðið hevur á fundi 24/5-2017 samtykt at taka undir við tilmælinum frá Byggi- og býarskipanarnevndini.
65/17: Uppnevnan av grindsformonnum til hvalvágna í Skálafirði.
Sýslumaðurin biður um uppskot til uppnevnan av einum vara grindaformannum fyri fyribils góðkendu hvalvágna í Skálafirði, fyri ein av teimum uppnevndu, sum hevur ynskt at borið seg undan vali.
- Býráðið hevur á fundi 24/5-2017 samtykt at taka undir við tilmælinum frá Byggi- og uppskotinum frá fíggjarnevndini.
66/17 Ársroknskapurin hjá Bygdasavninum Forna fyri 2016
-Fíggjarnevndin mælir til at góðkenna ársroknskapin fyri 2016 hjá hjá Bygdasavninum Forni á Glyvrum.
- Býráðið hevur á fundi 24/5-2017 samtykt at góðkenna ársroknskapin hjá Bygdasavninum Forna fyri 2016.
67/17 Ársroknskapurin fyri Eldrasamstarvið á Skálafjørðinum “Roðin” fyri 2016
Samlaði kostnaðurin í 2016 fyri Roðan er 64.839.722 kr.
-Fíggjarnevndin mælir til at góðkenna roknskapin, sum SPEKT hevur grannskoðað.
- Býráðið hevur á fundi 24/5-2017 samtykt at góðkenna ársroknskapin hjá Roðanum fyri 2016.
68/17 Ársroknskapurin hjá Runavíkar kommunu fyri 2016
-Fíggjarnevndin mælir til at góðkenna ársroknskapin hjá Runavíkar kommunu fyri 2016 , sum Sp/f Januar og Sp/f Grannskoðarastovan hava grannskoðað.
- Býráðið hevur á fundi 24/5-2017 samtykt at góðkenna ársroknskapin hjá hjá Runavíkar kommunu 2016.


text:
Eins og undanfarnu 7 árini, seta Barnahúsið Sellin og Dagstovnurin Varđin á Skála fokus á útivikuna.
Stovnarnir hava hesa vikuna nógv skipað virksemi og spøl úti.
Stovurnar í Sellanum og Varðanum skipa uppá skift fyri hesum virksemi, ið er fyri øll børnini.
Fríggjadagin bleiv tjóðstartað við hjóldegi í Varðanum, har komandi forskúlabørn eisini vóru við.
Annað virksemi sum hevur verið á skránni, er m.a. postarenning, kondibingu, gomul barnaspøl og í dag varð fari á vøllin har vatnkrýggj var á skránni.


text:
Føroyingar eru fínir
Ella eru teir? At venja føroyingar av við at halda, at tað er í lagi at vera í cowboybuksum og hvítum tennishosum til eina veitslu ella brúdleyp, tykist ganga striltið. Flestu mannligir føroyingar vilja bókstaviliga kvalast av tankanum um at knappa ovasta skjúrtuknappin, og tað at binda slipsaknút er heldur ikki hvørs mans føri í dag. Treyðugt so, batar eru at hóma, tá tað kemur til klædnabúnan.
Munandi verri er við kørmunum. Tá man skrivar seg upp til gallaveitslu, verða tankarnir leddir til silkiserviettar, tænarar í hvítum handskum, Michelinkokkar og borðdamur í stívasta pussi. Nú, 1 út av 4 er kanska ikki so galið, men tað er bert tilvenjing sum ger, at antiklimaksið ikki er so stórt, tá man møtir upp í eini ítróttarhøll, har dekkað er upp við papptallerkum og einnýtisíløtum, og ein heksaketil av eini grýtu verður sendur runt at oysa mexicanskan grýturætt frá Toro upp av.
Gloym eisini alt um ein pianist í kjóla og hvítum og strúkarar at spæla undir borðhaldinum. Nei, verturin hevur kopierað eitt sanghefti frá einum silvurbrúdleypi í 1990’unum, sum inniheldur allar klassikarnar. Upp og niður til Motións-Rasmus, og síðani at vagga til Sildavalsin, Niklas hjá Pena, Í góðum veðri hann dyrgdi og Føgru blómu. Sum øll forrestin duga uttanat, so sangheftið er sum so ikki neyðugt kortini.
Barrin hevur heldur ikki høgar stólar og serverar aperitifs í Martinigløsum, sum man kanska kundi roknað við. Nei, hon er eitt lágt spísiborð við ølkassum undir, sum fermi bartendarin oysir upp frá. Í plastikkbikør, sjálvandi. Tað er heldur ikki neyðugt at hava eina væl útgjørda barr, tá nú flestu bagagurúmini uttanfyri longu hava eitt størri úrval. So kunnu fólk sníkja seg út, tá ein sum júst hevur kunngjørt, at “Nú eri eg ongin røðari” fer í holt við at prógva, at tað er so satt, sum tað varð sagt.
Men tá alt kemur til alt, so er tað kanska ikki so løgið. Vit eru ein fiskivinnutjóð, og flestu okkara eru av bóndaætt. At seta eitt turt tjógv beinleiðis á borðið til gestirnar sjálvar at karva sær flísar av, liggur í okkara uppaling. Og av royndum vita vit, at grindaboð kann verða rópt hvørja løtu, so tað loysir seg ikki so væl at vera í klæðum, ið illa tola blóð.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Mynd: Fiskiskip á Vestaru Vág í Havn ein illveðursdag í oktober. (Maria Olsen Photo)
Niðurlaging merkir minni av pengum at súgva úr vinnuni
Dan Klein --- 27.07.2018 - 07:38
Eitt er at fiskivinnan kundi fingið væl burturúr at samskipa síni sjónarmið betur, eins og eydnast hevur í alivinnuni; nakað heilt annað er at tað verður ikki lætt, nýggir aktørar ella ei, at endurbyggja niðurlagað virksemi í fiskivinnuni.
Nú ein trolari og eitt línuskip eru løgd og manningar uppsagdar verður dúgliga diskuterað og spekulerað um orsøkir og samanhang. Summi vilja vera við at fiskivinnunýskipanin hjá Landsstýrinum hevur beinleiðis elvt til hesar keðiligheitir, og at meira er í væntu av somu skuffu. Onnur meina at eingin samanhangur er millum nevndu niðurlagingar og ta nýggju lógina um sjófeingi, at talan hinvegin er um undanførslur og politiskan glantrileik.
At argumentatiónin hjá mongum kann tykjast tunn, á báðum síðum av einum politiskt so løddum máli sum hesum, kunnu vit skjótt staðfesta uttan at fara út í æsir har. Lat okkum heldur síggja hetta sum enn eitt høvi at venda aftur til okkara megintema: fyri ein og hvønn ið vil tríva inn í og broyta verandi treytir hjá øðrum ræður tað um at vísa nøktandi atlit, gjøgnum ikki minst munagott samskifti, yvir fyri øllum viðkomandi pørtum. Leggjast kann afturat at jú meira týdningarmikil mál talan er um fyri tey sum verða ávirkað, jú meira gerst meginreglan galdandi. Hetta er púra grundleggjandi í øllum sum eitur virkissamskifti og almenn mál.
Alivinnan hevur eydnast væl í sínum samskifti, bæði innanhýsis og úteftir, ikki minst yvirfyri tí politiska myndugleikanum. Gamaní, við bert trimum aktørum er hetta lættari enn um talan var um eitt størri tal; eisini er tað ein stórur fyrimunur í hesum høpi at feløgini hava stórt sæð sama slag av virksemi. Tá er støðan meira trupul í fiskivinnuni: ein meira fjølbroytt vinna við tilsamans nógv fleiri luttakarum. Men eingin ivi er um at skal fiskivinnan eydnast betur at standa seg í tí politiska umhvørvinum má hon finna eitt sterkari felags stev; ikki tí, tað verður uttan iva arbeitt hart fyri hesum ikki minst umvegis Føroya Reiðarafelag.
Um vit hyggja at støðuni vit hava í fiskivinnuni, so bendir alt á at fleiri av teimum størru reiðaríunum eru í ferð við at minka um sítt virksemi í hesari vinnuni. Leingi hevur verið tosað og ávarað um at tann nýggja lóggávan fór at fáa óhepnar fylgjur. Eitt nú boðaði Varðin herfyri frá at uppsjóvarskipið Jupiter møguliga fór at verða selt av landinum.


text:
Skráin til bygdarráðsfundin 07. oktobur 2018.
Hesi mál verða viðgjørd á bygdarráðsfundi, onsdagin tann, 07. oktobur 2018. kl. 19.30.
Sumbiar Kommuna
Søkt verður eftir einum dugnaligum avloysara til Kommunalu dagrøktina í Sumbiar kommunu.
Vit hava tørv á avloysarum sum kunnu traðka til, tá dagrøktarir hava frí ella feriu, og tá sjúka er. Tað er í hesum ógvuliga umráðandi, at avloysarin er tøkur tá tørvur er á tí, og at viðkomandi hevur góðar umstøður at taka ímóti børnum í egnum heimi.
Ljós í Sumbiartunlinum
Teknikkhús er nú gjørt uttan fyri tunnilin, og í dag verða fyrstu ljósini í loftinum tendrað.
Ókeypis skeiðstilboð/undirvísing í føroyskum
Ókeypis skeiðstilboð/undirvísing í føroyskum fyri útlendingar búsitandi í Suðuroynni.
Reingerðarfólk til dagrøktina í Sumbiar kommunu
Søkt verður eftir reingerðarfólki til Kommunalu dagrøktina í Sumbiar kommunu. Starvið er til setan tann 15.oktobur 2018, ella sum skjótast har eftir.
Fyribyrgjandi- og viðlíkahaldsvenjing
Nú summarferian er av, fara vit aftur í gongd við fyribyrgjandi- og viðlíkahaldsvenjing á Hamragarði.
Tilboðið er til allar borgarar í Suðuroy, ið eru eldri enn 65 ár.


text:
Prísir
Prísir eru í donskum krónum (DKK).
Gjaldshættir
Gjaldast kann við Dankorti (FR-korti) og Visa/Dankort. Goldið verður umvegis gjaldsveg hjá Nets.
Gjaldskortsupplýsingar verða sendir beinleiðis til Nets. Reinsaríið hevur ikki atgongd at síggja teir.
Atgongumerki
Atgongumerki og ein kvittan verða send við telduposti, beinanvegin goldið er.
Iðranarrættur
Vísandi til “Forbrugeraftaleloven §17 stk. 2 saman við §9 stk. 2 nr. 2a” er keyp av atgongumerkjum ikki umfatað av iðranarrætti. Møgulig umsitingargjøld verða ikki endurgoldin.
Ábyrgd
Verður tiltakið avlýst, verður peningurin fyri atgongumerki fluttur aftur á konto hjá kundanum, men Reinsaríið tekur ikki ábyrgd av øðrum tapi hvørki beinleiðis ella óbeinleiðis, ið er knýtt at avlýsingini. Eru partar av skránni avlýstir, men tiltakið verður, so verða atgongumerkini ikki endurgoldin.


text:
Ingi Samuelsen
12.10.2016 - 08:14
Tíðindi > Uttanlands - Yvirgangur
Teir báðir verjuadvokatarnir hjá Salah Abdesalam, sum er undir illgruna fyri at standa aftanfyri yvirgangsálopið á Paris í november, vilja ikki longur verja hann.
- Vit halda ikki, at hann fer at úttala seg. Vit halda, at hann vil brúka sín rætt til ikki at siga nakað, siga teir báðir, Frank Berton og Sven Mary í eini samrøðu við sjónvarpsstøðina BFMTV.
Salah Abdesalam er einasti eftir á lívi av gerningsmonnunum, sum lupu á Paris í november og drupu 130 fólk.
Hann var mest eftirlýsti maðurin í Evropa eftir álopið. Hann flýggjaði til Brússel og varð handtikin í Molenbeck býarpartinum 18. marts. Í sama øki, har hann er uppvaksin.
27. apríl varð hann fluttur til Fleury-Mergois fongslið í landsynningspartinum av Paris.
Abdesalan hevur fyrr tosað við belgiskar myndugleikar, men framman fyri franska dómaranum hevur hann brúkt rættin til ikki at siga nakað.


text:
Seinnapartin í dag góðtóku Føroya Arbeiðsgevarafelag og Føroya Handverksmeistarafelag øðrumegin og Landsfelag Handverkaranna og Føroya Handverkarafelag hinumegin semingsuppskotið, sum Terje Sigurðsson, semingsmaður, legði fram.
Lønarhækkingarnar, sum avtalaðar eru, eru hesar:
1. oktober 2018 2,59%
2. oktober 2019 2,56%
Umframt lønarhækking er viðbótin fyri 3. ára starvsaldur á 1,6% hækkað við 0,9%, og er nú 2,5%. Flestu handverkarar við 3. ára starvsaldur fáa í dag eina viðbót omaná grundløn sína, sum er hægri enn 2,5%. Í tann mun arbeiðsgevari rindar meira enn 2,5% í viðbót, hevur hann ikki skyldu at rinda hækkingina á 0,9%.
Dagliga arbeiðstíðin er víðkað 1 tíma soleiðis, at til ber at arbeiða til vanliga løn frá kl. 06.00 á morgni til 18.00 á kvøldi. Hetta merkir, at tímin millum kl. 06.00 og 07.00 á morgni nú kann arbeiðast fyri vanliga løn, heldur enn fyri 100% í yvirtíð.
Eftirløn í lærlingasáttmálanum er hækkað frá 7,5% til 13%.
Lønin til lærlingar hækkar við 5% av sveinalønini 3. og 4. árið. Lærlingalønin verður:
1. árið 35% av sveinalønini
2. árið 40% av sveinalønini
3. árið 50% av sveinalønini
4. árið 60% av sveinalønini
5. árið 70% av sveinalønini
Samlaði útreiðslukarmurin er sostatt 5,82%, sum er á sama støði, sum aðrar semjur í hesi samráðingarrunduni.


text:
Orð og lag: Kaj Johannesen
Knarvakot, knarvakotið…
Knarvakot, knarvakotið…
Tað var so kalt, tað vóru minusgradir sjey,
eg var farin í knarvakotið
út í hjallin at fáa okkurt uppá breyð
men har var alt tað heila rotið
Nú vóru góð ráð dýr, hvat skuldi eg gera –
hvat skuldi eg hava uppá breyð?
Skítfult í maðki sum eg burt skuldi skera
hetta var jú tann svartasta neyð.
Har stóð eg sum negldur í gólv – hond í lumma,
hvat var hetta lógvi mín tók um?
Sperilin sum eg hevði gloymt í kotinum,
hann kundi eg jú eta, og breyð!


text:
Valið 1. september verður eitt tað mest avgerandi nakrantíð. Tí valið stendur í stóran mun millum at halda áfram við verandi samgongu, ið hevur framt ein tann mest sambandssinnaða og ósosiala politikkin nakrantíð – ella eina nýggja og savnandi kós fyri land og fólk.
Listin yvir alarmerandi átøkini hjá hesi samgonguni – millum Fólkaflokkin, Sambandsflokkin og Miðflokkin – er langur. Millum mongu málini eru hesi.
Helst mest sambandssinnaði politikkur nakrantíð:
- Hækkað ríkisveitingina.
- Avtikið Landsbanka Føroya.
- Tømt Búskapargrunn Føroya.
Helst mest ósosiali politikkur nakrantíð:
- Søguliga stóra pensjónsskattahækking upp í 40% frá fyrstu krónu, hevur rakt láglønt serliga hart.
- Undirgravað framtíðar vælferðarsamfelagið við at brúka framtíðar pensjónsskatt í dag.
- Økt ójavnan munandi við at lata flatskattalætta upp í 7000 kr. um mánaðin til hálønt, men pensjónsskattarokning til láglønt.
Økt skuld við omanfyri 1 mia. kr. og brúkt 1 mia. av framtíðar pensjónsskattainntøkum:
- Undirgravað fíggjarliga haldførið hjá landskassanum.
- Økt landsins skuld við omanfyri 1 mia. kr.
- Brúkt 1 mia. kr. av framtíðar pensjónsskatti umvegis forskatting.
Undirgravað álitið á landsins leiðslu:
- CIP Skálafjarðatunnilsmálið, ið mundi kostað samfelagnum eina eyka milliardaútreiðslu.
- Avlurtingarpakkin partvíst settur í verk.
- Misálitsvekjandi framferð í sambandi við avtøku av Landsbankanum , forskattingina og flatskattalættan.
- Sagt ósatt fyri Løgtinginum – men onga avleiðing.
Manglandi nýskipanir:
- Ongin fiskivinnunýskipan.
- Ongin heilsunýskipan.
- Ongin skúlanýskipan.
- Ongin nýskipan av miðfyrisiting.
- Ongin pensjónsnýskipan – bert tvungin uppsparing og søguliga stór pensjónsskattahækking.
Latið okkum saman seta nýggja og savnandi kós
Tjóðveldi vil seta kós móti einum sjálvbjargnum Føroyum, seta í verk mennandi nýskipanir og fremja ein politikk, ið er til fyrimuns fyri alt fólkið – bæði okkum sum her eru, okkara børn og komandi ættarlið. Les hvussu her: http://www.tjodveldi.fo/?page_id=90
Latið okkum saman tryggja, at alarmerandi avrikslistin ikki gerst longri. Vel eina nýggja og savnandi kós fram móti einum sjálvbjargnum Føroyum – og at endurreisa álitið á landsins leiðslu.
Hetta ber til við tínum stuðli 1. september.
Kristina Háfoss
Løgtingsvalevni fyri Tjóðveldi


text:
Skaale: - Hetta vísir, at tað ger mun at vísa á skeivleikar
Sjúrður Skaale, fólkatingslimur, vísti herfyri á nakrar skeivleikar í donskum undirvísingartilfarið til skúlanæmingar. – Hvørki føroyingar ella danir hava áhuga í hesum. Tí ivaðist eg ikki í, at nakað fór at vera gjørt við málið, og stjórnin hevur ikki skuffað í so máta, sigur hann.
Javnaðarflokkurin hevur á Fólkatingi fleiri ferðir gjørt vart við, at vitanin hjá dønum um Føroyar er alt ov lítil. Millum annað hevur flokkurin gjørt eina stóra kanning, sum vísir hetta.
- Vit hava nýtt øll høvi at vísa á, at upplýsingar um Føroyar mugu vera rættir og meira má gerast fyri at betra um kunnleikan til føroyska samfelagið sum heild. Eg havi varhugan av, at ongin flokkur á Fólkatingi er ósamdur í hesum. Og tí hevur altíð borið til at flutt okkurt rættan vegin, sigur Sjúrður Skaale.
Hetta havt við sær, at nakað av tilfari nú er gjørt um Føroyar, eins og heimasíður um Føroyar eru savnaðar á einum portali, har lærarar kunnu finna íblástur til sína undirvísing um Føroyar. Sumt av tilfarinum, sum er gjørt, styrkir tó fordómarnar heldur enn vitanina. Til dømis hevur verið upplýst, at seyður verður dripin og flettur í sølumiðstøðum í Føroyum, og at grindadrápið er ein veitsla.
- Tað ljóðar eksotiskt - næstan barbariskt. Men tað er ikki rætt, vísti Sjúrður Skaale á í fólkatingssalinum herfyri.
Flokkurin tók málið upp við stjórnina og nú eru svarini komin.
- Sama dag blivu skeivleikarnir eru rættaðir. Svarini vísa eisini, at stjórnin framvegis vil raðfesta undirvísing um Føroyar. Stjórnin vil kortini framvegis ikki taka tað avgerandi stigið og gera tað obligatoriskt at læra um Føroyar við at leggja seg út í undirvísingarætlanirnar. Hetta hevði verið tað rætta, men at eggja skúlum og lærarum at taka tað upp hjálpir eisini. Men treytin er, at tilfarið er tøkt - og at tað er rætt. Hesum eru vit komin nærri nú, og tað er at fegnast um, sigur Sjúrður Skaale.


text:
- Tíðindi, mentan og ítróttur
Kringvarp Føroya kann skipa fyri Melodi Grandprix
Tak niður
Tað sigur Johnny í Grótinum, kringvarpsstjóri.
- Men tað krevur, at Kringvarp Føroya er limur í EBU (European Broadcasting Union), heldur hann fram.
Fyrrverandi kringvarpsstjórin Annika Mittún kannaði, um til bar at skipa fyri Melodi Grandprix í Føroyum. Hon fekk at vita, frá EBU, at bert sjálvstøðug lond fingu limaskap í EBU. Tí slepti hon ætlanini tá.
Dia kannaði tað eisini
Men í fjør kannaði Dia Midjord málið aftur. Hann fekk at vita, at Kringvarp Føroya kundi fáa limaskap í EBU. Fyri limaskapin skuldi kringvarpið gjalda limagjald, ið varð sett til 500.000 krónur um árið.
- Tað eru nógvir pengar, sigur Johnny í Grótinum.
- Men EBU er so nógv annað enn Grand Prix. EBU hevur eina rúgvu av øðrum tænastum, bæði tíðindum og øðrum, sum vit kanska kunnu fáa gagn av, sigur Johnny í Grótinum.
Leiðslan fer at kanna málið
Leiðslan í Kringvarpinum fer nú at kanna, hvørjir fyrimunir og vansar eru av at vera limur í EBU.
- Vit falla ikki uttan fyri reglurnar fyri limaskapi í EBU. Tí fara vit at kanna, um hetta hevur okkara áhuga, sigur Johnny í Grótinum.
Tað er dýrt at skipa fyri Melodi Grandprix. Siðvenja er, at landið, sum vinnarin er úr, skipar fyri næstu ferð.
- Tá høvdu vit ivaleyst verið noydd at funnið eitt annað land av samstarva við, sigur Johnny í Grótinum, kringvarpsstjóri.


text:
Galdandi fyri 5. flokkar er, at hvørt lið skal hava 5 útileikarar og ein málverja. Vallarstøddin er 40x 20 m.
Kappingin hjá 5. flokki verður ónsdagin 14. november 2018 (og møguliga eisini tórsdagin 15. november 2018).
Undir øllum umstøðum skal hvør flokkur bara suður í EIN / 1 DAG til innleiðandi umfari.
TILMELDAÐI LIÐ
BLANDAÐI LIÐ
Hargar, Sumbiar skúli
Fressarnir 1, Skúlin á Argjahamri
Fressarnir 2, Skúlin á Argjahamri
Fressarnir 3, Skúlin á Argjahamri
Fressarnir 4, Skúlin á Argjahamri
Skála skúli, Skála skúli
KÍF, Kollafjarðar skúli
FC Kvívík, Kvívíkar skúli
Skúlin á Fløtum 1, Skúlin á Fløtum
Skúlin á Fløtum 2, Skúlin á Fløtum
DREINGJA LIÐ
Við Løkin FC, Runavíkar kommunuskúli
Hvalbiar skúli, Hvalbiar skúli
GENTU LIÐ
Við Løkin FC g1, Runavíkar kommunuskúli
Við Løkin FC g2, Runavíkar kommunuskúli


text:
Battarískipanin royndarkoyrd
Battarískipanin skal javna orkuna sum kemur úr vindmyllunum í Húsahaga, áðrenn orkan verður koyrd inn á elnetið. Skipanin riggar á tann hátt, at battaríini annaðhvørt lata ella taka ímóti streymi fyri at arbeiða í móti sveiggjandi orkuni í vindinum.
Fyri SEV hevur battarískipanin við sær at gjørligt verður at fáa meiri nyttu burtur úr vindmyllulundini og at tað verður gjørligt at fáa enn meiri vindorku inn á føroyska elnetið.
Týski vindmylluframleiðarin, ENERCON, er sera væl nøgdur við battarískipanina, sum er ment í samstarvi við SEV. ENERCON er farið undir at selja skipanina til aðrar kundar eisini.
Battarískipanin kemur til Føroya 28. februar, og tá skal hon standa royndina í tí føroyska veðurlagnum.
Aftur


text:
Á hvørjum ári verða fleiri fólk álvarsliga skadd ella doyggja í ferðsluni í Føroyum. Skal fyribyrgingararbeiðið á økinum gerast betri, er neyðugt við tøttum samstarvi millum fleiri partar um skráseting og gransking av ferðsluóhappum. Tað er tí gleðiligt, at Trygd nú við GPS-tøkni kann hjálpa Landsverki at bøta um trygdina hjá ferðandi á landsvegunum. Felags endamálið er at fyribyrgja álvarsligum ferðsluóhappum.
Tá ið bilførarar seta seg í samband við Trygd fyri at boða frá bilskaða, er tað ikki bert peningaliga endurgjaldið, ið verður viðgjørt. Síðani ársskiftið hevur Trygd eisini brúkt GPS-støðuna hjá bilum, sum hava verið í ferðsluóhappum, til at skráeta tey vegastrekki, har ferðsluóhappini henda. GPS-dáturnar verða síðani latnar Landsverki, ið á tann hátt fær virðismikla vitan um, hvørjir vegateinar eru serliga vandamiklir.
”Við at skráseta vegastrekki, har ferðsluvanlukkur henda, eru vit við til at fyribyrgja, at líknandi vanlukkur aftur henda í ferðsluni. Hetta er eitt sera týðandi arbeiði, og tí geva vit fegin okkara íkast,” sigur Brian Smedemark, stjóri í Trygd.
Tað er Landsverk, ið varðar av landsvegakervinum, og sum arbeiðir miðvíst við at røkka nullvisjónini – at eingin skal fáa álvarsligan skaða ella doyggja í ferðsluni í Føroyum.
“Í arbeiðinum at fyribyrgja ferðsluóhappum eru slíkar skrásetingar av alstórum týdningi. Afturat ferðsluteljingum, ferðmátingum og skráseting av ferðsluóhappum frá løgregluni, fáa vit nú eisini sera viðkomandi upplýsingar frá Trygd um, hvar óhappini henda. Hetta er eitt stórt framstig,” sigur Armgarð Steinhólm, deildarleiðari fyri Infrakervi á Landsverki.


text:
Havandi havt rímiliga góðan førleika í føroyskum síðan studentaskúlan, har eg átti einasta 11 talið í føroyskum stíli á matematisku deild í 3G við Gøtugjógv í 1991, við ongum stavifeili eiheldur kommafeili, og havandi búð sjey ár í Íslandi, har mín kunnleiki til okkara norrønu rót, til orðaupprunaliga samanhangið í norrønu málunum, og til reint og klassiskt føroyskt mál vaks og styrknaði, haldi eg at eg havi vunnið mær rímiliga góðan førning til at orða meg á føroyskum. Harafturat havi eg búð 5 ár í Hetlandi og tosi eins væl enskt og føroyskt. Hartil havi eg lisið ótrúliga nógv í King James Bíbliuni síðstu tvey árini og skilji gamalt enskt eftir hondini rættiliga væl. Nokk reyp.
Málsliga sniðið havi eg valt at hava á góðum klassiskum føroyskum eftir klassiska bendingarmynstrinum. Dahl og Viderø høvdu tað framum eldsálina Danielsen at teir dugdu gott og rætt føroyskt. Teir dugdu at benda rætt, og høvdu fatur á einum klassiskum málbúna sum var trúgvur móti okkara norrønu rót. Danielsen dugdi ikki føroyskt, (og tí verða teir ongantíð lidnir at endurskoða..) tað gjørdist eg skjótt varur við tá eg fyri mongum árum síðan royndi at lesa hansara týðing, sum mær ikki dámdi. Viderø fór heldur langt í alt ov mongum førum, kallandi Jerusalem fyri Jorsala og sigandi ”sá” ístaðinfyri “tann” og so víðari, sum eingin føroyingur skilir, uttan hann hevur búð í Íslandi. Tað kann ikki vera meiningin.
Jødarnir á Jesu døgum lósu Guðs orð á umleið 1600 ára gomlum hebraiskum, meðan teir sjálvir tosaðu aramaiskt til dagligt. Var tað nakar trupulleiki? Nei. King James Bíblian er eftir hondini skjótt 400 ára gomul og ikki eitt einasta orð er broytt í henni, og er tað nakar trupulleiki? Nei. So eg velji at týða føroysku King James á góðum klassiskum føroyskum. Hevur tú nakrar trupulleikar við tí, byrja so sjálvur og týð.
Ja, so eg havi valt at nýta ein ógvuliga klassiskan og reinan málbúna av føroyskum máli, uttan at fara heilt har út sum Viderø fór. Hin Heilaga Bíblia skal lesast og skiljast, men hon skal eisini virðast og skera seg frá dagligdags “snakkimáli” úti á gøtuni.
Í 20 ár havi eg lisið Dahls týðing og dugi at endurgeva rættiliga mong vers orðarætt tí tey eru í blóðinum. Tá eg týði, havi eg báðar tær føroysku bíbliurnar opnar, og kagi í tær meðan eg týði, men týði sum høvuðsreglu King James tekstin orð fyri orð, setning fyri setning.
Kenni persónliga ein Skota, sum býr í Hetlandi; hann eitur Derrick Herning, og tosar 36 mál. Mitt í 80’unum stóð hann í Guinness Rekordbók sum tann maður, sum tosaði flest mál í heiminum. Vit spurdu hann einaferð, hvat mál honum dámdi best. Svar hansara var: ENSKT. Grundgevingin var IKKI, at tað var hansara móðurmál, men at tað er tað málið av øllum teim 36, sum hann dugdi, sum er BREIÐAST, GREIÐAST, og NEYVAST. Altso er hitt besta samskiftisamboðið í heiminum, sambært einum manni, sum einaferð (kanska enn) tosaði FLEST MÁL Í HEIMINUM, júst tað málið, sum GUÐ hevur valt at lata sítt orð førast víðari yvirí, úr teimum klassisku grundmálunum. Guð veit, hvat hann ger.
Derrick Herning dugir eisini Føroyskt.
King James English is not the king’s English, – it is the KING OF KINGS’ English.


text:
Nógv var tosað um, hvussu vit kunnu gjøgnumføra "screening" av børnunum, so orðblindni kundi staðfestast. Screening krevur nógva arbeiðsorku, um møguligt skal vera fyri, at øll børn skulu screenast. Hetta tekur helst eisini so nógva tíð, at fleiri ár ganga, áðrenn so langt er komið, at øll børn í Føroyum eru kannaði fyri orðblindni. Screeningin gevur helst eisini bert meining, um hjálpandi amboð sum t.d. CD-ORÐ skulu útvegast, t.v.s. geva rætt til at fáa amboð, ið kosta, sum stuðul fyri onki.Var á ráðstevnu á Hotel Føroyum fyri orðblindum 17. mai. Hendan ráðstevnan var sera áhugaverd, og stór mannfjøld møtti, uml. eini 200. Lærarar, skúlastjórar, politikarar og sera áhugaverdir fyrilestrahaldarar.
Skriva viðmerking niðast á síðuni
Um hesi amboð vóru útvegaði av tí almenna fyri alt Føroya Fólk, so var screening óneyðug, og øll kundu havt gagn av hesi sera hentu amboð, uttan at nakar varð settur til viks.
Undirritaði var mest einigur við Christian Bock, orðblindur maður úr Gråsten í suðurjútlandi. Hann hevur egið virki sum ráðgevi fyri øðrum í somu støðu sum hann. Hann meinar heldur ikki, at tað er neyðugt at screena, tí hetta samstundis setir fólkini í bás. Heldur vil hann mæla til, at amboð, sum gera ein føran fyri at samskifta, skulu vera atkomulig fyri tey, ið hava tey fyri neyðini.
Hann vísti okkum, hvussu upplestur av teksti frá teldu, teldli ella snildfon á sera lættan hátt kundi gerast. Eisini vísti hann okkum, hvussu einfalt tað var at skriva tekst. Við amboðnum Mál til Tekst kundi hann einfalt siga orðini inn í mikrofonina, so umsetti app'in á snildfonini tað sagda til skrivaðan tekst.
Her í Føroyum eru vit heppin at eiga tvær góðar teldurøddir til upplestur, og app'ir eru til bæði iPhone og Android snildfonum, umframt forrit til Windows skipanina.
Men enn vantar nógv í, innntil vit hava somu amboð sum í øðrum londum, t.d. í Danmark. Enn hava vit ikki amboðið "Speech to Text", ella Mál til Tekst. Við tí ber til at lesa inn í mikrofonina, og málið verður umskapað til skrivaðan tekst. Ein arbeiðsbólkur arbeiðir í løtuni við, hvussu vit kunnu gera og fíggja eitt slíkt átak.
Eitt annað amboð vantar eisini, t.e. Google Translate á føroyskum. Við tí amboðnum ber til at umseta til og úr føroyskum úr fremmandamálum.
Sum er, vera hesi bæði amboðini bert brúkt á fremmandamáli, og vandi er tí fyri, at føroyska málið verður taparin.
Tí vil undirritaði mæla til, at farið verður undir hesum arbeiði ongantíð ov skjótt.
Tá vera vit før fyri at bera føroyska málið inn í talgildu framtíðina.
Høgni Højgaard
Bloggur Forsíða Nýtt innlegg Eldri innlegg


text:
Tá bleytur bindiklubbamaður útlivir sín ikki-eksisterandi samleika...
- Eidesgaard og Breckmann
Sambært avvarðandi miðili er Óli Breckmann vorðin meldaður fyri brot á grein 266b í revsilógini. Grund? Jú, tí hann hevur kallað norðurkoreanska leiðaran Kim Jong-un eitt “skeivoygt sosialistiskt knetti”.
First things first: hasin Eidesgaard hevur desperat brúk fyri eini fucking hobby, tí antin keðir hann seg av hundunum til, ella hevur hann uppbygt eitt sera forkomandi hatur til mannin, hann hevur valt at brúkta tíð uppá og, tessvegna, nú eisini frammanundan strongda ákæruvaldið skal brúka tíð uppá.
Í øðrum lagi, og týdningarmeiri: tað einasta, ið so linliga ber á brá av nøkrum "ærumeiðandi" í “skeivoygt sosialistiskt knetti” er "skeivoygt"; og tó, tí hetta er treytað av, hvat tann meldaði handan idiotisku meldanina eginliga leggur í orðið "skeiv" í tvíorðinum "skeivoygt", tvs hvussu skeiv ella á skák uppeftir eyguni hjá hasum despotiska bølmenninum eru.
Tá ið Sprotin kann vísa á, hvat "skeivoygt" er, sjá omanfyri!, tá skal tann ákærandi greitt vísa á, at tað er nakað galið í tí at hava "skeiv eygu", men hartil, at tann meldaði eisini heldur tað og, at enda, at tað greitt kann ávísast, at nakað "ærumeiðandi" finst í setninginum, tá semantiskt greinaður.
"Sosialistiskt" er ikki nakað negativt - tvørturímóti; ikki eingongd "sosialdemokratiskt" er tað - soleiðis ordiligt.
"Knetti" er nakað, tú etur, og eru ikki neyðturviliga altíð hvít, og tað eru norðurkoreanar eiheldur - hvítir, altso; og trupult er at ávísa nakra tilætlaða æruskemming ímóti nøkrum bólki av fólki.
Og tað er jú tað, ein sonevnd ærumeiðing mótvegis bólkum ella minnilutum, eliterum ella ei, talufrælsisskerjandi 266b snýr seg um.
Bindiklubbar eru fyri konufólk, Eidesgaard, og samleiki er nakað, tú útinnir inneftir, ikki sum liður í einum sjálvsprofilerandi fantast-projekti.


text:
Savna hjálpti Norðurlandahúsinum við marknaðarføringini av stóra norðurlendska festivalinum Land í eygjsón.Read More
Elektra á Tjóðpallinum
Grikska tragedian Elektra á Tjóðpallinum fekk grafiskan búna frá Savna.Read More
Café Gløgg filmar
Í sambandi við frumsýningina av Café Gløgg á Tjóðpalli Føroya gjørdu vit tveir skjótar filmar, sum lýstu stemningin, spenningin og móttøkuna hjá áskoðarunum.Read More
Veitslan viralir filmar
Sum partur av viralu marknaðarføringini av sjónleikinum Veitslan vórðu nakrir filmar framleiddir, sum skuldu skapa forvitni og áhuga fyri leikinum áðrenn frumsýninginaRead More
Veitslan
5000 FØROYINGAR Í VEITSLU
Sjónleikurin Veitslan, ið er bygdur á kenda filmin Festen eftir Thomas Vinterberg, gjørdist ein tann størsta áskoðarasuccess´in í fleiri ár. 5000 føroyingar komu í veitslu og gjørdust partur av eini heilt serstakari uppliving, sum áskoðarar og ummælarar róstu til skíggja. Sjónleikarar, pallsniðgevi, tónaskald og leikstjóri komu úr Danmark, Íslandi, Grønlandi og Føroyum og talan var sostatt um eina sjáldsama og einastandni norðurlendska verkætlan.
Leikurin var sýndur í Løkshøll, Norðurlandahúsinum og í Miðnámsskúlanum í Hovi.
Tað frættist skjótt millum manna um hesa spennandi verkætlanina og vónirnar vóru stórar. Marknaðarføringin tók støði í hesum spenningi og legði upp til eina stórfingna veitslu. SAVNA hjálpti til við viralu marknaðarføringini av leikinum og framleiddi filmsbrot, Facebook lýsingar, bannaralýsingar o.a. , sum var lagt á Facebook og fekk sera nógvar vísingar.
Viðkomandi
Tjóðpallur Føroya
Tjóðpallur Føroya nærkaðist sínum 10 ára degi og stýri og stjóri vóru samd um, at tørvur var á at fara undir eina meira skipaða og professionella marknaðarføringRead More


text:
Lítli prikkafiskur (prikkafiskaættin)
Benthosema glaciale (Reinhardt, 1837)
Stødd: Hann verður upp í umleið 10 cm langur.
Dýpi: Lítli prikkafiskur er úr vatnskorpuni niður á 1500 metrar ella djúpari. Hann er djúpt í dagslýsi, ovarlaga í myrkri.
Litur: Hann er svartur, svartgrómutur til myrkt brúnligur. Á síðunum og undir búkinum er ein feril av perlumóðurskini.
Teinar: R 13-14; G 17-19; U 10-11. Táknatindar: 5(6)+1+12(11-13), til samans 18(17-20).
Lýsing: Lítli prikkafiskur hevur eina ryggfjøður, eina gotfjøður og eina fitifjøður. Gotfjaðrarfestið er munandi longri enn ryggfjaðrarfestið. Hann hevur smáar uggafjaðrar og smáar búkfjaðrar. Uggafjaðrarnar eru longri enn búkfjaðrarnar, men koma ikki aftur undir ryggfjøðurina. Fremri endi á gotfjøðurfestinum er mitt undir ryggfjøðurini. Eygnatvørmátið er meira enn 30% av høvuðlongdini. Ljósgøgn eru undir búkinum og undir kjaftinum, umleið 27. Eini 7 ljósgøgn eru eftir síðunum og eitt ljósgagn er við stertin.
Eyðkenni: Lítli prikkafiskur hevur eittans ljósgagn niðarlaga á klingruni. Flestu aðrir hava tvey. Bara eitt ljósgagn á klingruni beint undir strikuni. Uggafjaðralongdin.
Týdningur: Lítli prikkafiskur hevur ikki havt vinnuligan týdning. Hann fæst sum hjáveiða, m.a. í flótitroli á djúpum vatni.
da: Isprikfisk, en: Glacier lanternfish, fr: Lanterne glaciere, ís: Íslaxsild, no: Nordlig Prikkfisk, tý: Laternenfisch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Snar hevur sett Tóra Højgaard, løgfrøðingi og almennum viðmerkjara, 27 spurningar um amerikanska forsetavalið, sum verður 8. november í 2016.
Við uppgávum eru spurningarnir bólkaðir í hesar fýra høvuðspartar:
Í Evropa hava vit politisk symbol sum til dømis eina reyða rósu. Hon ímyndar sosialdemokratar, sum í Føroyum kallast Javnaðarflokkur, í Noregi Arbeiderpartiet og í Danmark Socialdemokraterne. Í USA hava teir báðir stóru politisku flokkarnir nøkur at síggja til løgin symbol. Tá demokraturin Andrew Jackson (1767-1845) stillaði upp í 1828, kallaðu mótstøðufólkini hann a jackass, sum merkir býttlingur og asni. Væl hepnaðist, tí hann varð valdur til forseta og tók við árið eftir. Skemtiteknarin Thomas Nast (1840-1902) gjørdi demokratiska asnan kendan í bløðunum. Flokkurin tók tí asnan sum búmerki og flokspolitiskt eyðkenni. Demokratar siga, at asnin er klókur og djarvur. Sami blaðteknari fór í 1874 at tekna ein republikanskan fíl í einum djóragarði, har asnin gekk sum ein leyva. Á tekningini fekk fílurin frámerkið “The Republican Vote.” Meir skuldi ikki til at gera fílin til búmerki og flokspolitiskt eyðkenni hjá republikanarum. Síðani hava republikanskir veljarar sagt, at fílurin er sterkur og virðiligur.
Fjórða hvørt ár velur amerikanska fólkið ein forseta. Valdi forsetin ger av, hvussu landið verður rikið, og hvussu sambondini skulu verða við onnur lond. Fólk flest halda, at amerikanski forsetin er máttmiklasti persónur í heiminum. Her síggjast Obama og Putin, tá 70 ár vóru liðin síðan krígslok. Myndin er hugvekjandi, tí hon sigur nakað um kropsmál og styrki, tá tvey fólk við makt tosa saman. Samrøða, dialogur, í skúlastovuni, er undirvísingarliga grundsjónarmiðið, tá vit bjóða hetta evnið fram. Fakliga kjarnuevnið er amerikanska forsetavalið, og hvussu tað er skipað. Temasíðan er um valið yvirhøvur, um forsetavalið, sum er 8. november í ár, og um USA í bókmentum, tíðindum, filmi og tónleiki. Til ber at brúka smáar bitar sum ískoytistilfar upp undir forsetavalið, ella at brúka alt tilfarið í ein mánað í heyst. Temasíðan um amerikanska forsetavalið vendir sær til hádeild í søgu/samtíð, landafrøði, enskum og føroyskum í fólkaskúlanum.
Valevnini, sum stilla upp á valinum í 2016, hava brúkt millónir av dollarum at gera ævisøguligar lýsingar og álopslýsingar, men tá samanum kemur, eru tað veljararnir, ið gera av, um lýsingarnar ávirka valúrslitið.
Matthew Workman er podcastari og sjónvarpsjournalistur úr Oregon í USA. Hann verður ofta spurdur, hví amerikanarar ikki hava eitt annað forsetavalevni enn Clinton og Trump
Benjamin Herman er úr Virginia og arbeiðir sum sakførari í amerikanska høvuðsstaðnum Washington, har Hvítu Húsini eru, og forsetin heldur til. Benjamin hevur ferðast í Føroyum og heilt nógv í Norðurlondum. Frá síni fyrstu ferð í Føroyum greinar Benjamin á Snar, hvussu hann fatar áskoðanina á politisk viðurskifti í heimlandinum og á okkara leiðum.
Barack Obama er forseti nummar 44 í USA. Hann er fyrsti amerikanski forseti, sum ikki er hvítur. Enn hevur eingin kvinna verið forseti í USA. Í hesi tíðarlinju síggjast allir amerikanskir forsetar, ið higartil hava verið valdir.
Bretska sjónvarpsstøðin BBC hevur gjørt eina temasíðu um amerikanska forsetavalið, sum vendir sær til børn. Heitið á bretsku temasíðuni er Newsround. Har verður greitt frá, hvussu amerikanska valskipanin virkar, tá forseti skal veljast.
The Open Road er evnið í bókmentum av beatnik-slagnum, sum eru blivnar kendar í USA síðani 1950’árini. Her greiður Oddfríður Marni Rasmussen, sum er rithøvundur og lærari, frá um, bókmentaliga hugtakið The Open Road.
Donald Trump kann bara vinna um Hilary Clinton ger okkurt heilt galið. Tað sigur Tóri Højgaard í samrøðu við Marjuna Dalsgaard í útvarpstíðindunum í Kringvarpinum 9. august. Her er slóð til tíðindini:
Nógvir skúlanæmingar hava verið eitt ár í USA við ymsum felagsskapum. Hin kendasti er helst AFS, sum hevur deild í Føroyum.
Her eru stutt klipp, sum lýsa allar teir 44 amerikansku forsetarnar í 60 sekund.
Amerikanska sendistovan í Keypmannahavn rekur eina heimasíðu, sum er ætla skúlum, næmingum foreldrum og lærarum í danska ríkinum. Niðast á síðuni eru slóðir til aðrar talgildar tænstur hjá amerikansku sendistovuni, sum eru á Facebook, Twitter, YouTube og Instagram.
Í 2009 var Marjun Syderbø Kjelnæs road trip í USA í tríggjar mánaðir frá eysturstrondini til vesturstrondina. Á túrinum skrivaði Marjun yrkingar, sum komu út í savninum Rót Tripp - orð en route í 2012. Her lesur Marjun tríggjar yrkingar sum standa undir yvirskriftini Postkort á blaðsíðunum 36-38 í savninum.
Republikanska forsetavalevnið, Donald Trump, hevur verið nógv frammi í miðlunum, tí hann sigur so nógv, sum provkerar fólk. Men onkuntíð er hann farin yvir um mark, so fólk venda honum ryggin.
Nýggjasti filmur við einum amerikanskum forseta er Elvis & Nixon. Í USA er Hollywood, har nógvir spælifilmar verða gjørdir at vísa í biografi, 600-700 um árið. Hóast tvífalt so nógvir filmar verða gjørdir í Bollywood í Mumbai og í restini av India, síggja vit nógv flestar amerikanskar filmar í biografum, sjónvarpi og Netflix.
CGP Grey er ein amerikansk-írskur YouTubari. Tað vil siga, at hann hevur eina rás á YouTube, har hann útgreinar ymisk viðurskifti, so sum amerikanska forsetavalið.
YouTubarin Grey hevur fleiri enn tvær milliónir haldarar.
Amerikanska tíðindakvinnan, Anne Applebaum, heldur at vit heilt skjótt kunnu uppliva so stórar broytingar í vesturheiminum, at tað verður the End of the West. Tað sigur hon í hesum klippinum, sum er úr donsku tíðindasendingini DR Deadline 25. mai í 2016.
Í tíðargrein í Dimmalætting undan amerikanska forsetavalinum í 2016, skrivar Jógvan Svabo Samuelsen um skipanina við valmonnum. Greinin hevur yvirskritftina Leiðin til Hvítu húsini.
Amerikanska grundlógin, The Constitution, er hin elsta lógin av sínum slag í heiminum. Hon varð samtykt í 1787 og kom í gildi árið eftir. Lógin er ein karmur, ið annan vegin tryggjar øllum borgarum grundleggjandi rættindi, og hinvegin ein vernd móti órættvísari viðferð frá allari yvirvøld.
Her stendur Keith Urban við eitt amerikanskt skelti, sum við vegjaðaran sigur John Cougar, John Deere, John 3:16. Hetta er ein sangur, sum er fyrsta staklag á Ripcord (2015). Yrkjarar eru Shane McAnally, Ross Copperman og Josh Osborne. Shane Drake hevur gjørt videofilmin til sangin.
Hesin treylari, sum varar 9 minuttir, er ein brellbiti fyri amerikanska filmin Miss Representation (2011). Filmurin varpar ljós á teir sjónligu skeivleikar sum síggjast, tá filmsliðið fer at leita eftir kvinnum við makt í amerikanska samfelagnum. Filmurin spyr, hvat tað er, sum skapar okkara fatan av kvinnuni, mótvegis manninum. Enn hevur eingin kvinna verið forseti í USA.
Í ferðafrásøgnini Brá úr USA sigur Steinbjørn B. Jacobsen frá um eina ferð, hann gjørdi til USA á sumri í 1978. Ferðin varð lisin upp í Útvarpinum árið eftir, og kom út í bók á forlagnum Fannum í 1982. Í fyrsta kapitili verður greitt frá, hvussu ferðin kom í lag, og hvussu farleiðin til USA var.


text:
23. oktober 2007Nr. 95
Kunngerð um umsiting av landsjørð, sum seinast broytt við kunngerð nr. 96 frá 3. juli 2013
1) 2) Við heimild í § 2, stk. 5, § 4, stk. 1 og 8, § 5, stk. 1, § 6, stk. 1 og 4, § 7, stk. 1, § 7 a, stk. 2, § 10, stk. 1 og § 11, stk. 1 í løgtingslóg nr. 45 frá 15. mai 2007 um landsjørð, sum seinast broytt við løgtingslóg nr. 65 frá 17. mai 2013, verður ásett:
Kapittul 1
Rakstur av festi í partafelag
§ 1. Verður raksturin av festi lagdur í partafelag ella smápartafelag, skal festarin eiga allan partapeningin, eins og festarin skal vera stjóri í felagnum.
Kapittul 2
Krøv til jarðarbrúkskunnleika
§ 2. Til tess at lúka krøvini til jarðarbrúkskunnleika verður kravt, at viðkomandi persónur hevur í minsta lagi tvey ára royndir frá arbeiði innan landbúnaðin. Harumframt verður kravt, at viðkomandi hevur verið í minsta lagi hálvt ár á landbúnaðarskúla ella tílíkum skúla, sum Búnaðarstovan hevur góðkent.
Stk. 2. Víkjast kann frá kravinum um landbúnaðarskúla eftir stk. 1, um viðkomandi lýkur treytina um tvey ára royndir frá arbeiði innan landbúnaðin.
Stk. 3. Víkjast kann harumframt frá kravinum um landbúnaðarskúla, tá talan er um smá festi, sum t.d. ikki hava mjólkneyt.
Stk. 4. Víkjast kann frá kravinum í stk. 1, tá eingin umsøkjari, ið lýkur krøvini, er til festið, ella um festari brádliga doyr og eftirsitandi hjúnafelagi ikki lýkur krøvini í stk. 1.
Stk. 5. Fyri frávik eftir stk. 2 og stk. 3 er tó galdandi, at viðkomandi skal hava tikið landbúnaðarskeið, sum Búnaðarstovan hevur góðkent. Í serligum føri kann víkjast frá kravinum um landbúnaðarskeið, um viðkomandi hevur drúgvar royndir innan landbúnað.
Kapittul 3
Sundurbýti og samanlegging av festum
§ 3. Festi kann verða býtt sundur, um sundurbýtið gevur møguleika fyri betri rakstri.
Stk. 2. 1 Festi kann bert verða lagt saman við øðrum festi, sum er í somu markatalsbygd ella við einum í grannalagnum, og bert, um samanleggingin førir til betri rakstur.
Kapittul 4
Undantøk frá bústaðarskylduni
§ 4. Undantak frá bústaðarskylduni kann verða veitt eftir umsókn, um frástøðan millum bústað festarans og festi er so stutt og/ella at ferðasambandið er so gott, at mett verður, at festarin á nøktandi hátt kann røkja festið.
Stk. 2. 1 Undantak frá bústaðarskylduni kann eisini verða veitt, um umsøkjarin fer av oynni í arbeiðs- ella útbúgvingarørindum, ella orsakað av øðrum persónligum ávum má av oynni í eitt avmarkað tíðarskeið. Búnaðarstovan skal góðkenna orsøkir og tíðarskeið.
Stk. 3. Undantak eftir stk. 2 er treytað av, at umsøkjarin sjálvur er ábyrgdari av festinum og treytað av, at umsøkjarin vísir á persón við neyðugum royndum innan landbúnað, sum skal hava ábyrgdina av festinum, ta tíð, umsøkjarin er burtur.
Kapittul 5
Bygningar við serligum fornfrøðiligum virði
§ 5. Búnaðarstovan kann sýta festara at keypa bygningar, sum eftir tilmæli frá Føroya Fornminnissavni verða mettir at hava serligt fornfrøðiligt virði.
Kapittul 6
Leiga av landsjørð
§ 6. Tá festari leigar lendi út, skal leigusáttmáli gerast, sum ásetur treytir um m.a. áramál, hegnskyldu, brúksendamál og leigugjald. Búnaðarstovan skal góðkenna leigusáttmálan.
Stk. 2. Um staðfestast kann, at festari ikki er sinnaður at leiga út lendi til fóðurframleiðslu, og um staðfestast kann, at festarin ikki hevur tørv á lendinum til egna fóðurframleiðslu, kann Búnaðarstovan gera sáttmála við umsøkjara um leigu av lendi til fóðurframleiðslu. Leigutreytirnar eru tær somu, sum nevndar eru í stk. 1.
Kapittul 7
Jarðarprísir og innstøðuprísir
§ 7. Búnaðarstovan kann selja landsjørð fyri ein frammanundan ásettan prís smbrt. fylgiskjali A.
Stk. 2. Prísirnir á landsjørð smbrt. fylgiskjali A verða endurskoðaðir í minsta lagi triðja hvørt ár, og verða reguleraðir eftir prísgongdini á jørð.
Stk. 3. Búnaðarstovan kann í serligum førum víkja frá prísunum smbrt. fylgiskjali A.
§ 8. Prísur á innstøðu verður ásettur við støði í mettum marknaðarvirði fyri seyð, neyt og ross.
Kapittul 8
Endurgjald fyri mist bit og mist slóttulendi
§ 9. Búnaðarstovan ásetur endurgjald fyri mist bit, og verður hetta latið sum eitt frammanundan ásett gjald smbrt. fylgiskjali A.
§ 10. Búnaðarstovan ásetur endurgjald fyri mist slóttulendi, og verður hetta latið sum eitt frammanundan ásett gjald smbrt. fylgiskjali A.
Stk. 2. Endurgjald verður veitt fyri eitt ár. Er víddin størri enn ein hektarur, verður endurgjald veitt fyri tvey ár.
Stk. 3. Endurgjaldið eftir §§ 9 og 10 verður endurskoðað í minsta lagi triðja hvørt ár.
Kapittul 9
Leigu- og sakargjøld
§ 11. 1) Fyri sølu av jørð, makaskifti, marknaumskipan, servitutstriking, festaraskifti og sáttmálar verða ásett hesi gjøld:
1) Fyri sølu, makaskifti, marknaumskipan, servitutstriking av grundstykkjum av vanligari stødd kr. 2.000,-
2) Fyri sølu, makaskifti, marknaumskipan, servitutstriking av størri øki 1½ % av keypsprísinum, tó í minsta lagi kr. 2.000,-
3) Makaskifti kr. 2.000,-
4) Marknaumskipan kr. 900,-
5) Servitutstriking, átekning skeytir kr. 900,-
6) Býarhegn/vetrarfriðing kr. 5.000,-
7) Festaraskifti kr. 3.000,-
8) Leigusáttmálar og ískoytir til leigusáttmálar kr. 1.000,-
9) Leingjan av leigusáttmála hjá sama leigara kr. 500,-
10) Traðarleiga kr. 500,- um árið
11) Leiga av neystagrund kr. 100,- um árið
12) 2) Leiga av lítlum óinngirðaðum lendi til transformatorstøð, mastrar og antennur kr. 500,- um árið
13) Leiga av størri lendi til størri anlegg, so sum vindmyllur, aling o.a. kr. 3,44 pr. m2 (2008 prístalið), tó ikki minni enn kr. 5.700,- um árið (2008 prístalið)
14) 2) Onnur leiga av lendi í styttri áramál kr. 5.700,- um árið
15) 2) Fyri leigusáttmála millum Búnaðarstovuna og kommunu um lendi til almannagagnligt endamál kr. 5.000,- um árið. Leiguupphæddin verður prístalsviðgjørd sambært galdandi kunngjørt prístal frá Hagstovu Føroya.
§ 12. Leigugjald verður tikið fyri leigu av lendi til:
1) fóðurframleiðslu,
2) traðir, traðarstykkir og stykkir til urtagarðsbrúk, og
3) grundstykkir til húsabygging, vinnu-, ítróttar- og frítíðarendamál og til almen endamál.
Stk. 2. Leigugjaldið fyri lendi til fóðurframleiðslu, traðir v.m., verður ásett í mun til tað landbúnaðarvirði, sum lendi hevur hjá festaranum. Tó verður ásett eitt minsta leigugjald fyri fermeturin.
Stk. 3. Leigugjald fyri grundstykkir til húsabygging, vinnu-, ítróttar- og frítíðarendamál og almenn endamál verður ásett í mun til søluvirði.
Gildiskomureglur
§ 13. Henda kunngerð kemur í gildi 1. november 2007.
Vinnumálaráðið, 23. oktober 2007
Bjarni Djurholm (sign.)
landsstýrismaður
/ Arne Poulsen (sign.)
Fylgiskjal A
Prísur fyri almenna jørð:
Endurgjald fyri mist bit
4,80 kr fyri fermeturin fyri dyrkað lendi
0,70 kr fyri fermeturin fyri hagalendi/ódyrkað lendi
Endurgjald fyri mista fóðurframleiðslu í dyrkaðum lendi
1,80 kr fyri fermeturin


text:
Orð: Bjarne Jes Hansen
Lag: Gleði, gudagáva bjarta (Freude, schöner Götterfunken)
Leysliga týddur úr donskum: Turið Sigurðardóttir
Upprunaheiti: Håb for alle gode kræfter.
Viðmerking: Til føroysku kvinnufylkingina í Keypmannahavn í 80-árunum.
1. Menn teg, blíða vónaralda,
vón hjá hvørji tjóð á jørð.
Kríggið heita, kríggið kalda
kódni, meðan vónin grør.
Niðurlag: Sterk vit eru øll í bólki,
fólkasløg um jarðarsóð.
Frið á jørð, alt vald til fólkið,
vónarglóð hjá hvørji tjóð.
2. Yvirganginum vit havna,
harðræðið skal boyggja seg.
Fólkið krevur rætt og javnað,
fólkið – tað er tú og eg.


text:
SETUR.FO nýggjan ham
Frá hósdegnum 25. august 2011 verður heimasíðan hjá Fróðskaparsetri Føroya - SETUR.FO - at síggja í nýggjum hami.
Hetta verður gjørt sum partur av teimum bygnaðarbroytingum, sum verða gjørdar á stovninum, m.a. við nýggjum grafiskum samleika.
Í hesum sambandi verður boðað frá, at ólag verður á heimasíðuni, meðan skiftið fer fram. Serliga fer hetta at merkjast hósdagin 25. august. Vit biðja tykkum um at halda okkum til góða, men tit kunnu gleða tykkum til at síggja nýggja sniðið.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Niðri í Rættará, í Østrøm, hevur Lindin stuðulsdag komandi leygardag, 27. januar
Eins og á stuðulsdegnum í 2014 og 2016, verða beinleiðis samrøður millum gestir og útvarpsvertir í glasaðum ljóðrúmi. Ímillum ymsu skiftini koma bólkar og einstaklingar at framføra livandi tónleik‚ m.a. Magni Christiansen, Heðin Askham‚ Benjamin Rajani‚ Ólavur á Váli Olsen, Tórfríð Tavsen og Ari Seward.
Ígjøgnum allan dagin verður kaffi, te og leskidrykkur saman við onkrum til ábit. Roknað verður við at mong nýta høvi at støkka inn á gólvið til eygleiðing og prát á stuðulsdegnum hjá Lindini niðri í Østrøm. Ein uppboðssøla yvir málningar ið kendu listamálararnir Øssur Mohr, Maria Mørkøre, Sámal Toftenes, Finnleif Mortensen, Lydia Nielsen, Palli Julsgart, Absalon Absalonsen og Petur (Prent) Mikkelsen hava latið til tiltakið, verður skipað seinni út á kvøldið kl. 21.00. Eisini verða nógvir og fjølbroyttir vinningar útlutaður ímillum ymsu tiltøkini. Hugvekjandi barnatiltak, ið burturav, skal mynda eina serliga løtu til børnini, verður kl. 15.00 við Kristvør Kolden, har leikur o.a verður á skránni. Vit enda dagin við einum høvuðsvinningi. Hepni vinnarin kann púra frítt velja sína ferð út í heim, Virði er 30.000 krónur.
Lindin byrjaði virksemi 21. januar í 2000 og eru nú 18 ár liðin síðani fyrsta sendingin varð útvarpað. Í dag røkkur sendinetið, hvønn einasta tíma í vikuni, meira enn 90% av Føroya fólki. Frá fyrsta sendidegi av, hava trúgvir stuðlar og afturvendandi stuðulsdagar, fíggja allan raksturin av Lindini. Hesin er árliga, áleið 1,6 milliónir krónur og umleið 50 fólk eru onkursvegna beinleiðis virkin og vara av í Lindini. Av hesum eru nógv tey flestu sjálvboðin og ólønt. So, niðri í Østrøm í Rættará, komandi leygardag 27. januar frá klokkan 13:00 til 23:00 leggja vit upp til ein stuðulsdag við serligum dámi og nógvum hugaligum upplivingum.
Høvið verður hjá lurtarum at tekna seg sum stuðul hjá Lindini, hækka stuðulin ella lat eina gávu. Hetta kann gerast á heimasíðuni www.lindin.fo ella við at ringja til Lindina sama dag, har fólk verður at taka telefonina. Tlf. 321377 og SMS 521377.
Vit ið varða av Lindini ynskja við hesum stuðulsdegnum at takka fyri ómetaligan og afturvendandi trúfastan stuðul gjøgnum árini og heita á teg, saman við okkum, at vera við á ferðini víðari. Eisini fara vit at nýta høvi til at bjóða nýggjum stuðlum at vera vælkomnum við. Latið okkum øll, saman, vera um tað at stuðla Lindini. Ja, latið okkum saman, framhaldandi, vera um tað at røkka út við evangeliinum, boðskapinum um Jesus Kristus.


text:
Sjúrður Hildarson Hoydal 11.10.2018 (12:30)
Her er landsliðshópurin móti Montenegro og Danmark
Hondbóltssamband Føroya bjóðaði til tíðindafund í morgun klokkan 11.00. Evni var úttøka av A-landsliðnum hjá monnum, ið skal spæla móti Montenegro og Danmark ávikavist 24. og 27. oktober.
Sonni Larsen, landsliðsvenjari, greiðir frá at tað eru tvey mótstøðulið, ið spæla ymisk sløg av hondbólti, men hann leggur dent á at tað verða tveir sera torførir dystir.
Tí er longu nú greitt, at ein útskifting verður millum teir báðar dystirnar, har Allan Norðberg skal spæla móti Montenegro og Hans Eli Sigurbjørnsson spælir móti Danmark.
Sostatt er hópurin hesin:
Málverjar
Niklas Simonsen, TMT Tønder
Nicholas Satchwell, Neistin
Strikuleikarar
Helgi Hoydal, Viking Stavanger
Rókur Akralíð, Kyndil
Rógvi Dal Christiansen, Kyndil
Vongleikarar
Rói Berg Hansen, FIF
Allan Norðberg, KA
Nicklas Selvig, TMS Ringsted
Sjúrður Olsen, VÍF
Bakkleikarar
Peter Krogh, H71
Brandur Halgirsson, H71
Rúni Vest Højgaard, H71
Áki Egilsnes, KA
Kjartan Johansen, Viking Stavanger
Hans Eli Sigurbjørnsson, KÍF
Spælskiparar
Jónas Gunnarson Djurhuus, HØJ
Tróndur Kragesteen, Neistin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Allur føroyskur ítróttur stendur og fellir við eldsálum, har nógv fólk leggja alt sítt frítíðarlív í ítróttafelag í styttri og longri tíð. Mangan er soleiðis, at foreldur at børnum, sum íðka ítrótt, eisini gerast drívmegin í felagsskapinum. Summi gerast nevndarlimir, onnur koyra børnini til dystir og kappingar annars kring landið, og onnur skipa fyri ymsum tiltøkum. Mangan haldi eg, at vit dugu ikki nóg væl takka eldsálunum. Í Argja róðrarfelag fáa tildømis rógvarar og serligar eldsálir serligar gávur.
Ìtróttafólk eru so ymisk, tí summi møta bara upp til venjingar og kappingar, meðan onnur eisini taka hond í í felagnum. Nøkur hava bara áhuga í sær sjálvum, men mangan ikki í nóg stóran mun í felagsskapinum, so hann fær góða byr. Tá eg hósdagin vitjaði Jannie og Høgna, sum í nógv ár hava lagt heilt nógvar tímar í kappróðurin, sá eg slitnan toll settan á stein, har silvurpláta er fest. Sjáldsamur prýðislutur og serliga, at tollurin var slitin. Høgni segði mær, at tá rógvarar hava róð í Argja róðrarfelag í fimm ár, fáa teir slíkan toll sum takk og minni fyri tey fimm árini í felagnum.
Summir rógvarar vilja hava “sín” toll í bátinum, og tí verður tollurin tikin úr bátinum og nýggjur tollur settur í. Eftir ólavsøkuróðrarnar er serlig løtu í neystinum hjá Argja róðrarfelag, og tá verða gávur handaðar. Umframt prýðislutin fyri tey fimm árini, fáa rógvarar, sum hava róð fleiri enn fimm ár og eru eldsálir, aðra gávu. Felagið vil á henda hátt takka rógvarum fyri trúgva tænastu. Tey byrjaðu í 2005 við hesi skipan, og niðanfyri kanst tú síggja, hvørjir rógvarar hava róð í Argja róðrarfelag í minst fimm ár.
Rógvarar á Argjum fingu áður skreytblað, og onkur fekk róðrarbát í glasi, men nú fáa allir rógvarar, sum hava róð í fimm ár toll á steini við silvurplátu. Gleðiligt at hoyra um slíkt átak, tí mangan gloyma vit at siga takk.
Sjálvur kom eg av tilvild at stima við Havnarbátinum í 1996. Havnarbáturin mátti vinna á ólavsøku hetta árið, skuldi FM-heitið enda í Álakeri. Tveir dagar fyri ólavsøku lá ein pakki á borðinum hjá okkum. Ì pakkanum var myrkamorreyð troyggja og eitt takkarkort. Eg gjørdist ikki sørt rørdur, tí øll míni nógvu ár í Neistanum, kendi eg slett ikki til slíkt. Øll árini, eg stimaði við Havnarbátunum, gloymdi rógvarar ongantíð at siga takk á serligan hátt fyri stuðlunum. Ja, so gjørdist er serliga glaður, at gávan varð givin fyri avgerandi ólavsøkuróðurin, sum vit vunnu og harvið FM-heitið.
Sigi hetta, tí vit undirmeta og gloyma mangan hjálparfólkini og serligu eldsálirnar. Tí vóni eg, at tit á Argjum halda fram við frálíka átakinum til tess at heiðra og takka rógvarum og serligu eldsálunum. Kanska kunnu onnur feløg læra av Argja róðrarfelag. (Vagnur)
Nøvnini niðanfyri á teimum, sum hava fingið prýðislutin frá Argja róðrarfelag.
2005 Ken Zachariassen og Jóhannes Olsen
2006 (eingin)
2007 Bogi Augustnussen, Àki Olsen, Folmer Bisp, Elsa Magnussen, Óli Edvard Olsen
2008 Høgni Jacobsen og Eyvind A Hansen, Tummas Poulsen
2009 Kristoffur Dam Joensen
2010 Uni Johannsen, Eirin W. Holm, Magnus D. Madsen
2011 Meinhard Akraberg Hansen og Heðin Olsen
2012 Hallur Djurhuus, Grímur Petersen, Tróndur Petersen, Uni Gullfoss, og Uni Johnnesen
2013: Óla Henrik av Fløtum, Janni Berg, Kári Skála, Brandur Mohr Simonsen , Kristjan Johansen og Sanna Katrin Saxov
2014: Petra Trygvadóttir,
2015: Sverri Tórstún, Carina Olsen, Árni Jóhannesson


text:
Tíðindaskriv
14.11.2017 - 22:42
Mentan > Norðoyggjar - Klaksvík
Farið verður nú undir vælverudepil við gosbað, dampbað og infrareyðari saunu í Svimjihøllini. Sáttmálin við veitarar varð undirskrivaður í dag og arbeiðið byrjar sum skjótast.
Klaksvíkar svimjihøll er millum best umtóktu og vitjaðu støðini í Norðoyggjum og seinastu árini er populariteturin vaksin í tráð við, at dagføringar og umvælingar líðandi eru framdar í svimjihøllini. Næsta fet á vegnum er vælverudepilin, sum eftir ætlan verður tikin í nýtslu komandi summar.Saman við Signhild V. Johannesen, forkvinnu í Mentanarnevndini og Torkil Mørkøre, leiðara í svimjihøllini, hitti Jógvan Skorheim, borgarstjóri veitararnar til undirskriving av sáttmála um arbeiðstøku í dag. Arbeiðið við vælverudeplinum byrjar tí sum skjótast og verður eftir ætlan liðugt á sumri 2018.- Svimjihøllin er eitt ómetaliga gott og vælumtókt tilboð, sum hevur rættilga nógv vitjandi hvørja viku, og við nýggja vælveruøkinum verður samlaða tilboðið uppaftur betri. Samspælið millum gosbað, heilsuklivar, infrareyða saunu og pottar við eitt nú køldum vatni ger eisini umstøðurnar serstakliga góðar fyri eitt nú úrvalsítróttafólk og onnur, sum vilja forkela seg sjálvi. Á langtíðaríløguætlanini hjá Býráðnum eru eisini pengar settir av til umvæling av hyljunum í svimjihøllini, so har verða dagføringar framdar líðandi, og eg eri fullvísur í, at tað hevur nógv at siga fyri trivnaðin og menningarmøguleikarnar á ítróttar- og frítíðarøkinum yvirhøvur, sigur Jógvan Skorheim, borgarstjóri.Frammanundan eru nýggjar saunur í báðum skiftingarrúmum, men hesar eru siðbundnar dampsaunur við koli, meðan saunan í nýggja vælveruøkinum verður hitað við infrareyðari hitatøkni eins og vit kenna tað frá heilsuklivunum, sum eru í svimjihøllini frammanundan.


text:
Gulllaksur fingið blástemplið
Fiskiskapurin eftir gulllaksi undir Føroyum kann nú prýða seg við stemplinum BURÐARDYGGUR. Hetta merkir, at vit í dag ikki fiskað meira enn stovnurin sjálvur er førur fyri at endurskapa.
Les greinina Gulllaksur fingið blástemplið, sum Lise Helen Ofstad, skrivaði í Sosialinum 17. juli 2009 (pdf-fílur, 1208 kb).
Hetta er tíggjunda og seinasta greinin í røðini um populervísindalig evnir, sum næmingar á Náttúruvísindadeildini á Fróðskaparsetrinum hava skrivað í leygardags Sosialinum í tíðarskeiðnum 24. apríl til 17. juli.
Les eisini hinar greinarnar í røðini:
Fer eftir grunni við gapandi munni - burðardyggur fiskiskapur
Sosialurin 10. julii.
Kópurin, sum spældi í briminum
Sosialurin 19. juni.
Magnus Heinason - í fólksins tænastu
Sosialurin 12. juni.
Lambið í úlvalíki
Sosialurin 5. juni.
Føroyski tarin er ikki føroyskur
Sosialurin 29. mai.
Eru tú og maki tín berarar av “føroyasjúkunni"?
Sosialurin 22. mai.
Hugskotið hjá blindum sjómanni við í ES verkætlan
Sosialurin 15. mai.
Korallir; forkálkaðar, gamlar og viðkvæmar
Sosialurin 1. mai.
Alheimslig dálking endar í føroyskari bróstamjólk
Sosialurin 24. apríl.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Atlantic Airways undirskrivað avtalu um næsta spildurnýggja Airbus 320neo
Dan Klein --- 06.10.2018 - 08:45
Atlantic Airways og amerikanska felagið, Air Lease, hava í dag undirskrivað sáttmála um, at Atlantic Airways langtíðarleigar enn eitt spildurnýtt Airbus A320neo flogfar. Føroyska flogfelagið yvirtekur nýggja flogfarið á vári 2020. Fyrr í ár varð avtala gjørd við sama felag (sí mynd) um leigu av spildurnýggjum Airbus 320neo, ið verður latin felagnum komandi vár.
Airbus A320neo flogførini, ið taka 174 ferðafólk, hava lægri oljunýtslu og lægri CO2 útlát enn verandi Airbus flogførini. Nýggju flogførini verða, eins og verandi flogfør, útgjørd við framkomnu navigatiónstøknifrøðini frá Airbus, RNP AR 0,1, ið seinastu árini hevur bøtt munandi um reglusemið hjá felagnum til og úr Vágum.
Við nýggju A320neo flogførunum, og størri hotell kapasiteti í Føroyum, er Atlantic Airways til reiðar at taka ímóti vaksandi ferðavinnuni, samstundis sum beinleiðis ferðamøguleikar til og úr Føroyum gerast fleiri og fjølbroyttari.
Atlantic Airways hevur í dag trý Airbus flogfør í flotanum – eitt A320 og tvey A319. Av teimum eigur felagið A320 flogfarið og eitt A319. Triðja flogfarið av slagnum A319 er langtíðarleigað, og tað verður latið aftur í 2019, tá ið fyrsta Airbus A320neo flogfarið kemur í flotan.
Fyri góðum tveimum árum síðani keypti Atlantic Airways A320 flogfarið, sum var bygt til føroyska flogfelagið, umframt tvær nýggjar tyrlur av slagnum AW139. Tá flotin er dagførdur við nýggju Airbus A320neo flogførunum, verður miðalaldurin á flogførunum einans hálvtriðja ár og miðalaldurin á tyrlunum fýra ár.
Atlantic Airways hevur sum sítt fremsta mál at knýta Føroyar at umheiminum til frama fyri føroyingar og føroyska samfelagið, samstundis sum rutunetið eisini gevur útlendingum fleiri møguleikar at vitja Føroyar.


text:
Fyrsta Mósebók, kapittul 22
Offur Ábrahams
v1
Eftir hesar tilburðir royndi Guð Ábraham; og hann rópaði á hann: «Ábraham!» Hann svaraði: «Ja, eg eri her!»
v2
Og hann segði: «Tak tú einkarson tín, Ísak, sum tú elskar, og far til Mórialands og ofra hann har sum brennioffur uppi á einum av fjøllunum, sum eg skal vísa tær á!»
v3
Snimma morgunin eftir legði Ábraham á asna sín, tók tveir av sveinum sínum við sær og Ísak, son sín, kleyv viðin til brennioffurið og helt avstað hagar, ið Harrin hevði sagt honum.
v4
Triðja dagin, tá ið Ábraham leit seg um, sá hann staðin langt burturi.
v5
Tá segði Ábraham við sveinar sínar: «Bíðið tit her hjá asnanum, meðan eg og smádrongurin fara yvir hagar at tilbiðja; vit koma so aftur til tykkara.»
v6
Ábraham tók tá viðin til brennioffurið og legði hann upp á herðar Ísaks, sonar síns; sjálvur tók hann eldin og offurknívin; og so gingu teir báðir saman.
v7
Tá talaði Ísakur á Ábraham, faðir sín, og segði: «Faðir mín!» Hann svaraði: «Ja, sonur mín.» Hann segði: «Her er eldurin og viðurin, men hvar er lambið til brennioffurið?»
v8
Ábraham svaraði: «Guð man sjálvur finna sær lambið til brennioffurið, sonur mín.» Og so gingu teir aftur báðir saman.
v9
Og tá ið teir komu á staðin, sum Guð hevði sagt honum, reisti Ábraham har altar og legði viðin til rættis; síðan bant hann Ísak, son sín, og legði hann upp á altarið oman á viðin.
v10
Og Ábraham rætti út hond sína og tók knívin til at slátra son sín.
v11
Men tá rópaði eingil Harrans á hann av himni og segði: «Ábraham, Ábraham!» Hann svaraði: «Her eri eg.»
v12
Og hann segði: «Legg tú ikki hond á sveinin og ger honum einki mein; tí at nú veit eg, at tú óttast Guð, við tað at tú ikki sýtti mær einkarson tín.»
v13
Tá ið Ábraham hugdi upp og leit seg um, bar hann eyga við veðr, sum við hornunum var komin fastur í ein runn. Ábraham fór tá og tók veðrin og ofraði hann sum brennioffur í stað sonar síns.
v14
Og Ábraham nevndi henda stað: «Guð sær.» Tí sigur orðafellið enn: «Á fjallinum, har Guð birtist.»
v15
Tá kallaði eingil Harrans aftur á Ábraham av himni
v16
og segði: «Eg svørji um sjálvan meg, sigur Harrin: av tí at tú gjørdi hetta og ikki sýtti mær son tín, einkarson tín,
v17
skal eg av sonnum vælsigna teg og gera eftirkomarar tínar fjølmentar sum stjørnurnar á himni, sum sandin við sævarstrond; og eftirkomarar tínir skulu taka borgarlið fígginda sína til ognar.
v18
Og av avkomi tínum skulu allar ættir á foldini fáa signing, fyri at tú lýddi rødd míni.»
v19
Eftir hetta fór Ábraham aftur til sveinar sínar, og teir risu og fóru allir saman til Beersjebu. Og Ábraham varð búgvandi í Beersjebu.
Synir Nákors
v20
Nakað eftir hesar tilburðir fekk Ábraham hesi tíðindi: Eisini Milka hevur føtt Nákori, bróður tínum, synir:
v21
Uz, frumgitna hansara, og Buz, bróður hansara, og Kemuel, ættfaðir Árams,
v22
og Kesed, Házo, Pildasj, Jidlaf og Betuel.
v23
Men Betuel gat Rebekku. Hesi átta føddi Milka Nákori, bróður Ábrahams.
v24
Og hann hevði hjákonu, Reuma nevnd at navni; eisini hon føddi honum synir: Teba, Gáham, Táhasj og Máaka.